title: Babidi

text: Babidi aikoi herättää Majin Buu -hirviön, jonka hänen kuollut isänsä Bibidi oli luonut ja joutunut telkeämään munaan. Bibidin surmasi Korkein Kai, jolla oli Bibidiä paljon suuremmat taikavoimat. Babidi tarvitsi Buun herättämiseen energiaa, jota hän keräsi sotureilta, jotka taistellessaan vapauttivat energiaa kehostaan.


title: Babidi

text: Son Goku, Korkein Kai ja muut yrittivät estää Babidia herättämästä Buuta, mutta hyökätessään he varmistivat Buun heräämisen. Kaksi Babidin kannattajaa, Pui Pui ja hirviö Yakon, saivat surmansa, eikä energiaa kerääntynyt Buun munaan vielä lainkaan. Babidi onnistui kuitenkin käännyttämään Vegetan, joka aloitti taistelun Gokua vastaan. Taistelun energia imeytyi Buun munaan ja tämä heräsi.


title: Babidi

text: Buu taisteli Babidin puolesta vain, koska maagi tiesi loitsun, jolla Buu voitaisiin teljetä uudestaan munaan. Namekilainen Piccolo onnistui melkein surmaamaan Babidin, mutta Buu korjasi taikavoimillaan maagin kehon. Myöhemmin Buu kuitenkin tappoi Babidin kyllästyttyään maagin komenteluun ja nälvimiseen. Animessa myös nähtiin, että Babidi päätyi helvettiin, missä hän kannusti Gokua päihittämään petturi-Buun.


title: Frederick Delius

text: Fritz Theodor Albert ”Frederick” Delius [ˈdiːliəs] CH (29. tammikuuta 1862 Bradford, Yorkshire, Yhdistynyt kuningaskunta – 10. kesäkuuta 1934 Grez-sur-Loing, Ranska) oli englantilainen säveltäjä.


title: Frederick Delius

text: Delius syntyi Pohjois-Englannin Bradfordissa. Hänen vanhempansa olivat Bielefeldistä muuttaneita saksalaisia. Frederick (perheen kesken Fritz) oli vanhempiensa Julius ja Elise Pauline Deliusin neljästätoista lapsesta neljäs. Frederick oli jo lapsena kiinnostunut musiikista, mutta hänen isänsä ei kannattanut poikansa muusikonuraa.


title: Frederick Delius

text: Delius lähti alun perin töihin appelsiiniviljelmälle Floridaan. Yhdysvalloissa ollessaan hän tapasi Thomas Wardin, josta tuli hänen kontrapunktin ja sävellyksen opettajansa. Yhdysvalloissa jonkin aikaa oleskeltuaan Delius päätyi Leipzigiin opiskelemaan musiikkia konservatoriossa. Hän tutustui Edvard Griegiin, joka rohkaisi Deliusta tämän muusikonuralla.


title: Frederick Delius

text: Delius tutustui 1890-luvun lopussa taidemaalari Jelka Roseniin. Pari avioitui vuonna 1903 ja muutti Ranskaan Grez-sur-Loingin kylään lähelle Fontainebleauta. Delius vietti Ranskassa lähes koko loppuelämänsä. Hän oli nuorena saanut syfiliksen, joka vaikutti hänen terveyteensä vielä vanhemmalla iälläkin: säveltäjä tuli lopulta sokeaksi ja alkoi myös halvaantua ja joutui pyörätuoliin. Hän sävelsi vielä joitakin teoksia sanelemalla niitä avustajalleen säveltäjä Eric Fenbylle.


title: Frederick Delius

text: Frederick Delius kuoli kotonaan Ranskassa, ja hänet haudattiin Surreyyn Englantiin; vaimo kuoli vuotta myöhemmin, ja hänetkin haudattiin Surreyyn.


title: Frederick Delius

text: Delius sävelsi muun muassa oopperoita, konserttoja ja useita orkesterimusiikkiteoksia. Tuotantoon kuuluu myös runsaasti vokaalimusiikkia.


title: Gustaf Oskar Schöneman

text: Gustaf Oskar Schöneman (20. huhtikuuta 1839 Laukaa – 21. syyskuuta 1894 Muolaa) oli jyväskyläläinen kirkkoherra, opettaja ja yhteiskunnallinen vaikuttaja, joka toimi erityisesti kansanvalistus- ja raittiustoiminnassa.


title: Gustaf Oskar Schöneman

text: Schönemanin vanhemmat olivat varahenkikirjoittaja, tilanomistaja Bror Karl Johan Schöneman ja Johanna Margareta Stenbäck. Hän pääsi ylioppilaaksi 1857 ja hänet vihittiin papiksi 1862. Schöneman oli saarnaajana Jyväskylässä 1864–94. Vuonna 1894 hänet valittiin Muolaan kirkkoherraksi, mutta hän kuoli jo saman vuoden syksyllä Muolaassa.


title: Gustaf Oskar Schöneman

text: Schöneman toimi Jyväskylän tyttökoulun uskonnonopettajana, oli kaupunginkirjaston esimies ja julkaisi runsaasti runoja, lehtiartikkeleita ja oppikirjoja. Kirjoittaessaan hän käytti toisinaan salanimeä K. O. Kaunonen.


title: Gustaf Oskar Schöneman

text: Schöneman on sanoittanut joululaulun "Joulupuu on rakennettu" (alun perin hänen sanoituksensa ilmestyi "Joulu-kuusi"-nimellä vuonna 1876), ja tämän laulun sävelmänä on suomalainen kansansävelmä. Schöneman on myös suomentanut itävaltalaisen Joseph Mohrin vuonna 1818 sanoittaman joululaulun "Jouluyö, juhlayö" (Stille Nacht, heilige Nacht).


title: X-prophets

text:
X-Prophets on suomalainen rockyhtye. Yhtyeen debyyttialbumi Freak Show julkaistiin 15. maaliskuuta 2006.
X-Prophets nousi julkisuuteen, kun sen kappale ”Gotta Get Away” valittiin tosi-tv-ohjelma Big Brotherin 1. tuotantokauden tunnuskappaleeksi syksyllä 2005. Yhtye esiintyi "huppupäisenä" ko. ohjelman avajaisissa ja finaalissa. Ensimmäinen virallinen singlejulkaisu "So Long Goodbye" nousi suomen virallisen sinkkulistan ykköseksi ja oli mm. Radio Cityn toivotuin ja Radio Suomipopin soitetuin kappale.


title: X-prophets

text: Yhtyeen jäsenten henkilöllisyyksiä ei sen uran aikana paljastettu. Syyskuussa 2017 Marko Reijonen kertoi haastattelussa kolmen jäsenen nimet, jotka olivat hän itse, Mika Ikonen ja Ilari Hämäläinen.


title: Tour de Ski 2006–2007

text: Tour de Ski 2006–2007 kilpailtiin 31. joulukuuta–7. tammikuuta. Alun perin kilpailusarjan oli tarkoitus alkaa Nove Mestosta 29. joulukuuta, mutta lumen puutteen vuoksi kilpailut peruttiin, eikä korvaaville kilpailuille löydetty paikkaa.


title: Tour de Ski 2006–2007

text: Yksittäisistä osakilpailuista ei jaeta maailmancupin osakilpailupisteitä, vaan kokonaiskilpailun lopputulosten mukaan annetaan kullekin sijoittuneelle hänen sijalukuunsa maailmancupin yksittäisessä tavallisessa maailmancupin osakilpailussa oikeuttamat pisteet nelinkertaisina. Palkintorahoja kauden 2006–2007 kilpailussa jaettiin 750 000 Sveitsin frangia (n. 468 000 euroa). Alkuperäinen palkintopotti oli miljoona Sveitsin frangia mutta Nove Meston kilpailuiden peruuntumisten myötä kokonaispalkintopottia pudotettiin 25 prosenttia.


title: Tour de Ski 2006–2007

text: Kokonaiskilpailun voittaa osakilpailuihin vähiten aikaa käyttänyt hiihtäjä. Kilpailuissa jaetaan hyvityssekunteja, jotka hyvitetään Tour de Skin kokonaisajasta. Sprinttikilpailuissa hyvityssekunteja jaetaan 30 parhaalle; voittajalle 50 sekuntia, toiselle 40 sekuntia, kolmannelle 30 sekuntia, neljännelle 28 sekuntia, viidennelle 26 sekuntia ja siitä eteenpäin sekunnin välein niin, että sijalle 30 yltäneen ajasta vähennetään yksi sekunti. Sprinttikilpailun hyvityssekunnit hyvitetään karsintakilpailun ajasta, kun kilpailun loppujärjestys määräytyy välierien ja A- ja B-finaalien perusteella.


title: Tour de Ski 2006–2007

text: Yhteislähtökilpailuissa hyvityssekunteja jaetaan välikirien ja kyseisen kilpailun kolmelle parhaalle: voittajalle 15 sekuntia, toiselle 10 sekuntia ja kolmannelle 5 sekuntia. Väliaikalähtökilpailuiden ajat lasketaan sellaisenaan kokonaisaikaan eikä hyvityssekunteja jaeta.


title: Tour de Ski 2006–2007

text: Kokonaiskilpailun lisäksi Tour de Skillä käydään kirikilpailu, jonka voittaa eniten hyvityssekunteja saanut kilpailija. Kirikilpailuun lasketaan hyvityssekunnit sprinttikilpailuista (München ja Asiago) sekä Oberstdorfin ja Val di Fiemmen yhteislähtökilpailuista.


title: Tour de Ski 2006–2007

text: Tour de Skillä 2006–2007 jaetut rahapalkinnot Sveitsin frangeina.


title: Luettelo Stratovariuksen kappaleista

text: Tämä on luettelo metallimusiikkiyhtye Stratovariuksen kappaleista. Kappaleita voi järjestää raidan, kappaleen nimen, kappaleen keston, albumin tai julkaisuvuoden mukaan.


title: Toini Vartiainen

text: Toini Vartiainen (oik. Toini Sirkka Liisa Almén, ent. Reivonen, 26. marraskuuta 1923 Rauma – 14. elokuuta 1990 Järvenpää) oli suomalainen näyttelijä. Hän oli naimisissa näyttelijä Erkki Viljoksen kanssa 1955–1957. He näyttelivät yhdessä muun muassa elokuvan "Siltalan pehtoori" uusintafilmatisoinnissa 1953. Vartiaisen muita tunnettuja elokuvia ovat muun muassa "Levoton veri" (1946), "Nuoruus sumussa" (1946), "Sadan miekan mies" (1951), "Kesäillan valssi" (1951) ja "Minäkö isä!" (1954).


title: Toini Vartiainen

text: Toini Vartiainen aloitti näyttelijänuran jo teini-ikäisenä. Hän muutti kotikaupungistaan Raumalta Helsinkiin päästyään SF:n filmikouluun opiskelemaan kameranäyttelemistä. Hän esiintyi ensimmäisen kerran valkokankaalla 15-vuotiaana elokuvassa "Herrat ovat herkkäuskoisia" vuonna 1939. Siitä alkoi hänen pitkä filminäyttelijättären uransa, jonka aikana hän esiintyi kaikkiaan 26 elokuvassa.


title: Toini Vartiainen

text: Vartiainen näytteli useimmiten merkittäviä sivuosia, mutta pääosassa hänet nähtiin esimerkiksi Valentin Vaalan komediassa "Minäkö isä!". Aikalaiskriitikot kiittelivät hänen yhtä pääroolisuoritustaan elokuvassa "Suomalaistyttöjä Tukholmassa": "raikas komediennetyö ja tämän vaalean 'vilsketytön' paras filmisuoritus". Vartiaisen luontainen lahjakkuus pantiin merkille jo "Sadan miekan miehessä", jossa hän osoitti "vallan uusia komediennen kykyjä". Vartiainen nähtiinkin useimmiten pirteissä ja räiskyvissä tyttörooleissa, mutta hän esiintyi edukseen myös dramaattisemmissa osissa, kuten Outina Teuvo Tulion elokuvassa "Levoton veri". Hänet muistetaan myös "Suomisen Olli" -elokuvien Elina Suomisena, tosin kahdessa elokuvassa Elinaa esitti hyvin samannäköinen Sirkka Sipilä. Vartiainen oli muun muassa Suomi-Filmin ja Fennada-Filmin palkattu näyttelijä. Hän näytteli pitkään myös teatterissa, hänellä oli kiinnitykset Helsingin kaupunginteatteriin ja Radioteatteriin. Vartiaisen ura elokuvissa päättyi vuonna 1960.


title: Toini Vartiainen

text: Toini Vartiainen oli naimisissa neljä kertaa. Kolmannen miehensä, näyttelijä Erkki Viljoksen kanssa hän avioitui vuonna 1955, ja liitosta syntyi yksi tytär. Pari erosi vuonna 1957. Neljännen kerran Vartiainen avioitui Lauri Hyrskeen kanssa, ja liitosta syntyi kolme lasta, kaksi poikaa ja tytär.


title: Toini Vartiainen

text: Toini Vartiainen kuoli 66-vuotiaana vuonna 1990. Hänet on haudattu Helsinkiin Hietaniemen hautausmaalle.


title: Garrett Hedlund

text: Garrett John Hedlund (s. 3. syyskuuta 1984 Roseau, Minnesota, Yhdysvallat) on yhdysvaltalainen näyttelijä. Hänen tunnetaan muun muassa rooleistaan elokuvissa "Troija", "Eragon" ja "Inside Llewyn Davis".


title: Garrett Hedlund

text: Hedlund vietti lapsuutensa vanhempiensa maatilalla. Hänen vanhempansa Robert Martin Hedlund ja Kristi Ane erosivat hänen ollessaan pieni. Yhdeksännellä luokalla hän muutti perheensä kanssa Arizonaan, jossa hän alkoi ottaa yksityistunteja näyttelemisessä. Hän toimi myös mallina "Teen Magazinelle" ja "LL Beanille". Valmistuttuaan lukiosta Hedlund muutti Los Angelesiin aloittaakseen uransa näyttelijänä ja sai osan ensimmäiseen elokuvaansa "Troija", jossa hänen vastanäyttelijänään toimi Brad Pitt. Hänen seuraava elokuvansa oli amerikkalaisesta jalkapallomaailmasta kertova "Friday Night Lights", jossa hän pääsi näyttelemään nuorena ihailemansa Tim McGrawin poikaa.


title: Edvininpolku

text: Edvininpolku on ulkoilualue Vaasassa. Se sijaitsee Asevelikylän ja Purolan rajamailla, ja on kuuluisa polun varrella olevien Edvin Hevonkosken ulkoilmataideteosten ansiosta. Teokset voidaan luokitella outsider- tai ITE (itse tehty elämä) taiteeksi.


title: Edvininpolku

text: Edvininpolku perustettiin vuonna 1981, kun Asevelikylän kuntopolkua ryhdyttiin rakentamaan ja Hevonkoski siirsi teoksiaan polun varteen. Parhaimmillaan teoksia on ollut noin 300, mutta puusta valmistetut teokset olivat osin tuhoutuneet, joten teosten lukumäärä oli noin 200 vuonna 2011. Alueella sijaitsee myös korsumuseo.


title: Yksikkövektori

text: Matematiikassa yksikkövektoriksi kutsutaan vektoria, jonka pituus on 1. Näin ollen mielivaltainen vektori x on yksikkövektori, jos ja vain jos se toteuttaa ehdon


title: Yksikkövektori

text: Kolmiulotteisen karteesisen koordinaatiston virittäviä yksikkövektoreita merkitään yleisesti symboleilla formula_2, formula_3 ja formula_4. Muut yksikkövektorit merkitään usein joko pelkällä hatulla tai pienellä hatullisella e-kirjaimella, jonka alaindeksi kertoo yksikkövektorin suunnan. Esimerkiksi vektorin x suuntaista yksikkövektoria merkitään usein symboleilla


title: Yksikkövektori

text: Mielivaltaisen vektorin x (ei nollavektorin) suuntainen yksikkövektori saadaan yksinkertaisesti skaalaamalla ko. vektori sen itseisarvon käänteisluvulla:


title: Lindsey Buckingham

text: Lindsey Buckingham (s. 3. lokakuuta 1949 Palo Alto, Kalifornia) on yhdysvaltalainen kitaristi ja laulaja, joka tunnetaan työstään yhtyeessä Fleetwood Mac. Hän on julkaissut myös soolomateriaalia.


title: Lindsey Buckingham

text: Buckingham syntyi Kaliforniassa. Hän harrasti lapsena kahden isoveljensä kanssa uintia. Hän suuntautui pian musiikin alalle, mutta hänen veljensä Greg voitti uinnissa olympiahopeaa Meksikossa 1968. Buckingham alkoi harjoitella kitaransoittoa itsenäisesti ja liittyi 15-vuotiaana paikalliseen folkyhtyeeseen.


title: Lindsey Buckingham

text: Buckingham tapasi opiskeluaikanaan laulaja Stevie Nicksin, joka liittyi Buckinghamin yhtyeeseen The Fritz Rabyne Memorial Bandiin, myöhemmin nimeltään lyhyemmin Fritz. Yhtye menestyi paikallisesti ja toimi lämmittelijänä Santanalle, Jimi Hendrixille ja Janis Joplinille. Se hajosi 1971.


title: Lindsey Buckingham

text: Buckingham ja Nicks jatkoivat yhteistä muusikonuraansa, alkoivat seurustella ja julkaisivat albuminsa "Buckingham Nicks" vuonna 1973. Sen myynti ei vastannut levy-yhtiön odotuksia, ja Polydor Records purki kaksikon levytyssopimuksen. Mick Fleetwood kuitenkin piti levystä ja otti selville, kuka soitti levyllä kitaraa. Hän pyysi Buckinghamia liittymään yhtyeeseensä Fleetwood Maciin. Buckingham suostui sillä ehdolla, että myös Stevie Nicks otettaisiin jäseneksi. Fleetwood myöntyi ehtoon, ja niin kaksikosta tuli osa yhtyettä.


title: Lindsey Buckingham

text: Fleetwood Mac saavutti heti suurta menestystä uudella kokoonpanolla ja on tähän mennessä myynyt maailmanlaajuisesti yli sata miljoonaa levyä. Buckingham on soittanut yhtyeessä kitaraa ja toiminut yhtenä kolmesta laulaja-lauluntekijstä. Hän on myös tuottanut monet yhtyeen levyistä. Buckingham jätti yhtyeen riidan jälkeen 1980-luvun lopulla ja Nicks vähän myöhemmin. Kumpikin on ollut mukana yhtyeessä taas vuodesta 1997 lähtien.


title: Lindsey Buckingham

text: Buckingham meni vuonna 2000 naimisiin valokuvaaja Kristen Messnerin kanssa. Parilla on kolme lasta, jotka ovat syntyneet 1998, 2000 ja 2004. Buckinghamilla todettiin vuonna 1977 lievä epilepsia.


title: Lindsey Buckingham

text: Buckingham on uransa aikana julkaissut myös sooloalbumeita. Monet hänen singlensä ovat päässeet listoille, esimerkiksi ”Go Insane” nousi vuonna 1984 Yhdysvalloissa listojen neljänneksi.


title: Antoine Gizenga

text: Antoine Gizenga (s. 5. lokakuuta 1925) on kongolainen poliitikko ja Kongon demokraattisen tasavallan pääministeri vuosina 2006–2008.


title: Antoine Gizenga

text: Gizenga toimi varapääministerinä (1960 ja 1961–1962), pääministerinä (1960–1961) ja lyhyen ajan kilpailevan valtionhallinnon päämiehenä (1961). 21 Afrikan, Aasian ja Itä-Euroopan valtiota tunnusti helmikuussa 1962 hänen kapinallisen hallintonsa, joka piti hallussaan Kongon itäosaa Stanleyvillestä (nykyinen Kisangani) käsin. Hän oli vangittuna tammikuusta 1962 heinäkuuhun 1964 ja uudelleen lokakuusta 1964 marraskuuhun 1965, jonka jälkeen hän eli maanpaossa vuoteen 1992 saakka.


title: Antoine Gizenga

text: Gizenga oli lumumbalaisen puolueen (Parti Lumumbiste Unifié, PALU) presidenttiehdokas vuoden 2006 vaaleissa, joissa hän sijoittui kolmanneksi ensimmäisellä kierroksella noin 13 prosentin ääniosuudella Joseph Kabilan ja Jean-Pierre Bemban jälkeen. Hän tuki voitokasta Kabilaa vaalien toisella kierroksella. Vastineeksi tuesta Kabila nimitti Gizengan pääministeriksi 30.12.2006.


title: Gonzalo Higuaín

text:
Gonzalo Gerardo Higuaín (s. 10. joulukuuta 1987 Brest, Ranska) on argentiinalainen jalkapalloilija, pelipaikaltaan hyökkääjä, joka edustaa Englannin Valioliigassa pelaavaa Chelseaa
ja Argentiinan maajoukkuetta


title: Gonzalo Higuaín

text: Higuaín syntyi Ranskassa isänsä, argentiinalaisen jalkapalloilijan Jorge Higuaínin, pelatessa Brestissä, ja hänellä on näin ollen myös Ranskan kansalaisuus. Myös hänen vanhempi veljensä Federico Higuaín on jalkapalloilija.


title: Gonzalo Higuaín

text: Higuaín pelasi ammattilaisuransa ensimmäisen ottelun 29. toukokuuta 2005 River Platen paidassa Argentiinan liigan ottelussa Gimnasia La Plataa vastaan. Lokakuussa 2006 hän teki kaksi maalia perinteisessä paikalliskamppailussa Boca Juniorsia vastaan, minkä jälkeen River Platen valmentaja Daniel Passarella povasi hänelle ”suurta tulevaisuutta”.


title: Gonzalo Higuaín

text: Higuaín herätti kiinnostusta useissa eurooppalaisissa suurseuroissa, joista lopulta espanjalainen Real Madrid vahvistui hänen uudeksi seurakseen joulukuussa 2006. Higuaínin sopimus Real Madridin kanssa ulottuu heinäkuuhun 2013. Hän liittyi seuraan virallisesti tammikuussa 2007 samaan aikaan maanmiehensä, Boca Juniors -kasvatti Fernando Gagon kanssa. Ensimmäisen ottelunsa Real Madridissa Higuaín pelasi 11. tammikuuta 2007 Espanjan cupin Copa del Reyn neljännesvälierissä Real Betisiä vastaan. Ensimmäinen sarjaottelu ja samalla ensiesiintyminen Real Madridin kotistadionilla Santiago Bernabéulla seurasi 14. tammikuuta.


title: Gonzalo Higuaín

text: Ensimmäisellä, vajaalla kaudellaan Real Madridissa Higuaín pelasi 19 sarjaottelussa, joista 13 avauskokoonpanossa, ja onnistui kahdesti maalinteossa. Hän teki tasoitusmaalin paikallisottelussa Atlético Madridia vastaan helmikuussa ja mestaruustaistelun kannalta tärkeän viime hetken voittomaalin Espanyolia vastaan toukokuussa. Real Madrid nousi voiton ansiosta sarjan kärkipaikalle ensimmäistä kertaa koko kauden aikana ja vei mestaruuden lopulta tasapisteisiin yltäneeltä Barcelonalta keskinäisten otteluiden perusteella. Kaudella 2007–2008 Higuaín toimi lähinnä vaihtomiehenä ja aloitti 25 ottelustaan vain seitsemän, mutta nosti maalimääränsä kahdeksaan. Hän teki muun muassa voittomaalin toukokuussa Osasunaa vastaan pelatussa ottelussa, jossa Real Madrid varmisti toisen peräkkäisen mestaruutensa kolme kierrosta ennen kauden päättymistä.


title: Gonzalo Higuaín

text: Higuaín jatkoi ratkaisijan roolissa myös kauden 2008–2009 avanneessa Supercopa de Españassa, jossa Real Madrid kohtasi Valencian. Hän teki kahden maalin tappioasemasta nousseen ja kahden miehen alivoimalla pelanneen Real Madridin voittomaalin yhteistulokseen 6–5 päättyneen otteluparin jälkimmäisessä osassa. Kaudella 2008–2009 Higuaín nousi vakituisesti joukkueen avauskokoonpanoon osin johtuen Ruud van Nistelrooyn loukkaantumisesta. Hän käytti kasvaneen peliajan hyväkseen ja oli 22 maalillaan joukkueen paras maalintekijä Espanjan pääsarjassa ja jakoi 24 yhteismaalillaan kärkipaikan Raúlin kanssa. Marraskuussa 2008 hän teki joukkueensa kaikki neljä maalia kotiottelussa Málagaa vastaan, kun Real Madrid voitti numeroin 4–3.


title: Gonzalo Higuaín

text: Kaudella 2009–2010 Higuaín onnistui tekemään uransa ensimmäisen maalin Mestarien liigassa lohkovaiheen avausottelussa Zürichia vastaan. Hän onnistui samaa vastustajaa vastaan maalinteossa myös toisessa kohtaamisessa. Seurajoukkueuransa toisen hattutempun hän teki vierasottelussa Valladolidia vastaan. Kauden kuluessa Higuaín ja Cristiano Ronaldo tekivät useita tärkeitä maaleja joukkueelleen, kun se taisteli pääsarjamestaruudesta aina viimeiselle kierrokselle asti. Hänen maalimääräkseen muodostui lopulta 27, joka oli toiseksi parhaiten pääsarjassa. Kesäkuussa 2010 hän teki uuden vuoteen 2016 ulottuvan jatkosopimuksen madridilaisseuran kanssa.


title: Gonzalo Higuaín

text: Kauden 2012–2013 päätteeksi Higuaín ilmoitti voimassa olevasta sopimuksesta huolimatta halustaan siirtyä kohti uusia haasteita.


title: Gonzalo Higuaín

text: Gonzalo Higuaínin siirto viisivuotisella sopimuksella Italian Serie A:ssa pelaavaan SSC Napoliin varmistui 27. heinäkuuta 2013. Kauppahinnaksi uutisoitiin 40 miljoonaa euroa. Hyökkääjä teki ensimmäisen maalinsa Napolin paidassa 9. elokuuta pelatussa ystävyysottelussa Stadio San Paololla portugalilaista Benficaa vastaan. Ottelu päättyi kotijoukkueen voittoon numeroin 2-1 .


title: Gonzalo Higuaín

text: Ranskan maajoukkueen valmentaja Raymond Domenech nimesi Higuaínin miehistöönsä marraskuussa 2006 Kreikkaa vastaan pelattuun harjoitusotteluun, mutta Higuaín kieltäytyi kunniasta, koska ei ollut omien sanojensa mukaan vielä päättänyt kumpaa maata haluaa edustaa. Tammikuussa 2007 hän ilmoitti valinneensa Argentiinan maajoukkueen. Ensimmäisen A-maajoukkuekutsunsa Argentiinalta Higuaín sai lopulta syyskuussa 2009, jolloin Diego Maradona nimesi hänet kokoonpanoonsa ratkaiseviin MM-karsintaotteluihin Perua ja Uruguayta vastaan.


title: Gonzalo Higuaín

text: Vuoden 2010 MM-kilpailuissa Higuaín teki hattutempun Argentiinan 4−1 voittoon päättyneessä alkusarjan ottelussa Etelä-Koreaa vastaan.


title: Miodrag Ješić

text: Miodrag Ješić (s. 30. marraskuuta 1958 Osečenica, Jugoslavia) on serbialainen jalkapallovalmentaja ja entinen pelaaja.


title: Miodrag Ješić

text:
Ješić pelasi lähes koko uransa FK Partizanissa. Vuosien 1974–1985 aikana hän pelasi 342 ottelua tehden niissä 81 maalia. Hän voitti urallaan kolme Jugoslavian mestaruutta, Mitropa Cupin ja selvisi 1986 Turkin Cupin loppuotteluun Altay Izmirin paidassa. Ješić lopetti uransa Partizanissa 1991.
Jugoslavian jalkapallomaajoukkueessa Ješić pelasi kahdeksan maaottelua ja teki kaksi maalia.
Ješić aloitti valmennusuransa FK Obilićissa 1993. Jugoslaviassa Ješić valmensi useita seuroja, mukaan lukien OFK Belgradin ja FK Partizanin.
Vuonna 2000 Ješić siirtyi tunisialaisen Club Sportif Sfaxienin päävalmentajaksi ja saavutti Arabian Mestarien liigan voiton 2000.


title: Miodrag Ješić

text:
Tunisiasta Ješić siirtyi entisen turkkilaisseuransa Altay Izmirin päävalmentajaksi 2002 josta seuraavana vuonna bulgarialaiseen PFK Slavija Sofiaan ja 2004 iranilaiseen Pegah Gilaniin.
2004 Ješićistä tuli TsSKA Sofian päävalmentaja. Ješićin johdolla joukkue menestyi hyvin Eurokentillä sekä voitti Bulgarian mestaruuden 2005. Kaikesta huolimatta kehnosti alkanut kausi 2006 toi Ješićille potkut seurasta.
Toukokuussa 2006 Ješić palasi valmentamaan serbialaista FK Partizania, mutta sai kehnon menestyksen vuoksi potkut tehtävistä 9. tammikuuta 2007.


title: Miodrag Ješić

text: Marraskuussa 2007 Ješić nimettiin bulgarialaisseura Litex Lovechin päävalmentajaksi valmennettuaan aiemmin samana vuonna iranilaista Shirin Farazia. Ješićin johdolla Litex voitti Bulgarian Cupmestaruuden kauden 2007–08 päätteeksi. Serbivalmentaja ei kuitenkaan jatkanut seurassa vaan siirtyi kesäkuussa 2008 Romanian Liga 1:ssä pelaavan CS Otopenin päävalmentajaksi.


title: Miodrag Ješić

text: Pesti romanialaisseurassa jäi lyhyeksi ja serbi jätti tehtävänsä jo elokuun alussa. Syyskuussa 2008 hän siirtyi Montenegron jalkapalloliigassa pelaavan FK Budućnost Podgorican päävalmentajaksi. Hän luotsasi seuran hopealle Montenegron liigassa ja jätti tehtävänsä kauden jälkeen sopimuksen umpeuduttua.


title: Miodrag Ješić

text: Heinäkuussa 2009 Ješić jatkoi uraansa libyalaisen Alittihad Tripolin päävalmentajana. Hän johdatti seuran Libyan mestariksi 2010. Kesäkuussa hän siirtyi kiinalaisen Changsha Ginden peräsimeen. Heinäkuussa 2011 Ješićistä tuli iranilaisen Shahrdari Tabrizin päävalmentaja. Pesti päättyi potkuihin joulukuussa 2011.


title: Miodrag Ješić

text: Toukokuun lopussa 2012 Ješićistä tuli saudiarabialaisen Najranin päävalmentaja. Tammikuussa 2013 Ješić jätti seuran ja palasi kuuden ja puolen vuoden tauon jälkeen bulgarialaisen TsSKA Sofian päävalmentajaksi. Hän sai kuitenkin yllätyspotkut vain kahden ottelun valmennusvastuun jälkeen maaliskuussa 2013.


title: BackupHDDVD

text: BackupHDDVD on ilmainen, avoimen lähdekoodin komentorivityökalu, joka pyrkii auttamaan AACS-suojattujen HD DVD -levyjen suojauksen purkamisessa ja mahdollistamaan näiden levyjen sisällön tallettamisen. Ohjelman on ohjelmoinut nimimerkkiä Muslix64 käyttävä ohjelmoija.


title: BackupHDDVD

text: BackupHDDVD ei sinänsä pysty kopioimaan sisältöä, vaan siihen vaaditaan lisäksi HD DVD-levyn nimikekohtainen salausavain. BackupHDDVD ei kykene auttamaan tämän salausavaimen etsimisessä. Useita viikkoja ohjelman julkaisun jälkeen ei salausavaimia vielä kerrottu löytyneen. Kuitenkin tammikuun 2007 puolivälin jälkeen salausavaimia on löydetty moniin nimikkeisiin ja niitä on julkaistu internetissä. Avaimia on ilmeisesti saatu joidenkin mediasoitinten jäljiltä RAM-muistista.


title: BackupHDDVD

text: 18. joulukuuta 2006 julkaistiin video, jossa näytettiin elokuvan "Full Metal Jacket" kopiosuojauksen poisto ja siirto tietokoneen kiintolevylle. Video lähetettiin YouTube-palveluun. Video on myöhemmin poistettu Warner Brothers -elokuvayhtiön pyynnöstä, sillä videopätkässä näytettiin muutaman sekunnin ajan elokuvan sisältöä. Kaksi päivää videon julkaisun jälkeen julkaistiin työkalu. Mukana oli myös ohjelman lähdekoodi ja dokumentointi. Linkki ohjelmaan lähetettiin Doom9-keskustelupalstalle keskusteluketjuun, jonka oli aloittanut ohjelman luoja Muslix64.


title: BackupHDDVD

text: Ohjelman dokumentaatio ja keskustelupalstalla oleva viesti sisälsivät vihjeitä salausavainten selville saamiseksi. Muslix64 väitti, että salausavaimet olisivat RAM-muistissa helpottamassa elokuvan toistoa PowerDVD-ohjelmassa. CyberLink, PowerDVD-ohjelmaa myyvä yhtiö, on sittemmin kiistänyt, että salausavaimen voisi saada selville heidän ohjelmansa avulla.


title: BackupHDDVD

text: 2. tammikuuta 2007 Muslix64 julkaisi päivitetyn version työkalustaan, versionumeron 1.0, joka kykeni purkamaan levyn sisällön salausavaimella, mutta mukana oli myös muita uusia ominaisuuksia.


title: Kaapelitehdas

text: Kaapelitehdas on Helsingin Salmisaaressa sijaitseva entinen Suomen Kaapelitehdas Oy:n tehdasrakennus, joka on nykyisin kulttuurikäytössä. Se rakennettiin kolmessa vaiheessa 1939–1954. Kaapeleiden valmistus alkoi vuonna 1943. Rakennuksen suunnitteli Wäinö Gustaf Palmqvist, jonka käsialaa oli myös Suomen Kaapelitehtaan aikaisempi tehdas, nykyinen Merikortteli Punavuoressa.


title: Kaapelitehdas

text: Tuotantotoiminnan lakattua Oy Nokia Ab:n ja Helsingin kaupungin välillä solmittiin vuonna 1987 sopimus rakennuksen jatkokäytöstä. Nykyään Kaapelitehtaan rakennus ja vanha teollisuusympäristö ovat suojeltuja. Valmistuessaan Kaapelitehdas oli Suomen suurin rakennus.


title: Kaapelitehdas

text: Kaapelitehdas on Suomen suurin kulttuurikeskus. Kaapelilla toimii muun muassa kolme museota, 13 galleriaa, kolme radiokanavaa, taidekouluja, tanssiteattereita sekä lukuisia kuvataiteilijoita, yhtyeitä, yhdistyksiä ja yrityksiä. Lyhytaikaisesti vuokrattavissa halleissa järjestetään konsertteja, näyttelyitä, messuja ja festivaaleja, ja siellä järjestetään vuosittain keväällä muun muassa Laserpoint-konemusiikkibileet. Kaapelitehdas on päivittäin noin 900 ihmisen työpaikka, ja lyhytaikaisesti vuokrattavissa tapahtumatiloissa vierailee vuosittain yli 500 000 ihmistä. Jussi-palkinnot on jaettu vuodesta 2009 lähtien Kaapelitehtaalla.


title: Kaapelitehdas

text: Tehtaan kokonaispinta-ala on noin 53 000 neliömetriä, josta hiukan alle 35 000 neliömetriä on vuokrattu pitkäaikaisin sopimuksin yli 250 vuokralaiselle. Viittä suurinta hallia vuokrataan vuorokausi kerrallaan erilaisiin tapahtuma-, näyttely- ja esitystarkoituksiin.


title: Kaapelitehdas

text: Kokonaisuuden kehittämisestä, tilojen vuokrauksesta ja rakennuksen peruskorjaamisesta vastaa Kiinteistö Oy Kaapelitalo. Kaapelitehdas on riippumattomien eurooppalaisten kulttuurikeskusten Trans Europe Halles -verkoston jäsen. Verkostoon kuuluu 49 keskusta 25 maassa.


title: Kaapelitehdas

text: Tanssin talo -työryhmä esitti loppuraportissaan, että Tanssin talo toteutetaan Kiinteistö Oy Kaapelitalon yhteyteen rakennettavaan uudisrakennukseen. Tanssin talon uudisrakennus tulee Kaapelitalon omistukseen. Myös Kaapelitehtaan sisällä olevia tiloja peruskorjataan Tanssin talon käyttöön. Rakennustöiden on suunniteltu alkavan kesällä 2018. Tanssin talon on määrä valmistua syyskesällä 2020.


title: Kaapelitehdas

text: Hankkeen etenemisen kannalta tärkeitä ovat olleet Jane ja Aatos Erkon säätiön, Suomen valtion ja Helsingin kaupungin päätökset osallistua Tanssin talon rahoitukseen.


title: Kaapelitehdas

text: Kaapelitaloa hallinnoivan Kiinteistö Oy Kaapelitalo -yhtiön omistaa Helsingin kaupunki. Vuoden 2008 alusta yhtiö on hallinnoinut myös Suvilahden vanhaa voimalaitosaluetta. Laajan piha-alueen, 9 rakennusta ja 2 kaasukelloa sisältävää Suvilahtea on kehitetty kulttuurikeskuksena ja festivaalialueena samalla toimintamallilla kuin Kaapelitehdasta.


title: Kaapelitehdas

text: Toinen Helsingin kaupungin omistama yhtiö, aiemmin Lasipalatsia hallinnoinut Lasipalatsin Mediakeskus Oy, siirrettiin vuonna 2017 apporttijärjestelynä Kiinteistö Oy Kaapelitalon omistukseen. Sittemmin Kaapelin Mediakeskus Oy:ksi nimetty yhtiö tarjoaa mm. kiinteistöhallinnan, hankkeiden suunnittelun ja hallinnoinnin sekä digitalisaatiokehityksen asiantuntijapalveluja.


title: Petra van Staveren

text: Petronella ("Petra") Grietje van Staveren (s. 2. kesäkuuta 1966, Kampen, Overijssel) on entinen alankomaalainen uimari, joka voitti 100 metrin rintauinnin olympiakultaa (ajalla 1.09,88) kesäolympialaisissa 1984 Los Angelesissa.


title: Jussi Kurikkala

text: Juho "Jussi" Samuli Kurikkala (12. elokuuta 1912 Kalajoki – 10. maaliskuuta 1951 Helsinki) oli suomalainen maastohiihtäjä, joka kilpaili 1930-luvulla.


title: Jussi Kurikkala

text: Kurikkala voitti 17 km:n suomenmestaruuden 1936. Hän voitti kolme mitalia hiihdon maailmanmestaruuskilpailuista: hopeaa 4 × 10 kilometrin viestissä hiihdon maailmanmestaruuskilpailuissa 1937, kultaa 4 × 10 kilometrin viestissä hiihdon maailmanmestaruuskilpailuissa 1938 ja kultaa 18 kilometrin hiihdossa hiihdon maailmanmestaruuskilpailuissa 1939.


title: Jussi Kurikkala

text: Vuonna 1941 Kurikkala voitti Cortina d'Ampezzon MM-kilpailuissa kultaa 50:llä ja 4 × 10 kilometrillä sekä hopeaa 18 kilometrillä, mutta kisojen MM-arvo peruttiin jälkikäteen.


title: Jussi Kurikkala

text: Kurikkala oli myös hyvä kestävyysjuoksija, ja hän sijoittui maratonilla 13:nneksi Lontoon olympiakisoissa 1948.


title: Jussi Kurikkala

text: Kurikkala kuoli 38-vuotiaana laajalle vatsan alueelle levinneeseen syöpään maaliskuussa 1951.


title: Jussi Kurikkala

text: Jussi Kurikkalasta on ilmestynyt elämäkertateos ”Jussi Kurikkala – Kalajoen Junkkari” (Lauri Järvinen 1990, 282 sivua, yli 200 kuvaa).


title: Jussi Kurikkala

text: Antonio da Cudanin veistämä Jussi Kurikkalan patsas paljastettiin Kalajoella 12.8.1989.


title: Jussi Kurikkala

text: Kalajoen Junkkarit on järjestänyt Jussi Kurikkalan muistohiihtoja vuodesta 1958 alkaen.


title: Raiden (Mortal Kombat)

text: Raiden on fiktiivinen henkilö Mortal Kombat tappelupelisarjassa. Hän on ukkosen jumala ja hänet onkin luotu japanilaisessa mytologiassa esiintyvän jumalan, Raijinin, mukaan.


title: Raiden (Mortal Kombat)

text: Kun Earthrealm oli nuori, Raiden lupautui sen suojelijaksi. Hän taisteli langennutta jumalaa, Shinnokia vastaan, joka janosi valtaa ja voimaa. Raiden onnistui voittamaan hänet ja Shinnok lähetettiin kärsimään Netherealmiin. Shinnokilla olleen voimakkaan amuletin hän kätki "Elementtien temppeliin", jota vartioi neljä jumalaa. Taistelun seurauksena saurien sivilisaatio melkein kuoli sukupuutton.


title: Raiden (Mortal Kombat)

text: Kun vanhempi Sub-Zero varasti Shinnokin amuletin Quan Chin pyynnöstä vuosia myöhemmin, Raiden kertoi Sub-Zerolle Quan Chin aikeet palauttaa Shinnokin valta. Sub-Zeron tajutessa tehneen kauhean virheen, hän lähti hakemaan sitä takaisin Netherealmista. Raiden ei kuitenkaan voinut itse avustaa häntä, sillä hänen voimansa katoaisivat Netherealmissa.


title: Raiden (Mortal Kombat)

text: Sub-Zero onnistui tehtävässään eikä Shinnokista ollut enää siihen aikaan uhkaa. Sub-Zero eikä Shinnok kuitenkaan tienneet, että amuletti oli vain kopio alkuperäisestä, joka oli Quan Chin hallussa.


title: Raiden (Mortal Kombat)

text: Jonkin aikaa myöhemmin Shang Tsung kutsui useita Earthrealmin sotureita osallistumaan Mortal Kombat turnaukseen hänen saarellaan. Peläten, että turnaus tulisi tuhoamaan Earthrealmin tulevaisuuden, Raiden muuttui kuolevaiseksi ja osallistui turnaukseen. Hän oli myös ainoa, joka todisti Sub-Zeron kuoleman haamuksi muuttuneen Scorpionin käsissä.


title: Raiden (Mortal Kombat)

text: Vuotta myöhemmin Liu Kang voitti seuraavan turnauksen ja Shang Tsung järjesti seuraavan Outworldissa. Raiden avusti jälleen Liu Kangia ja muita Earthrealmin sankereita, jotka voittivat Shang Tsungin ja Shao Kahnin.


title: Raiden (Mortal Kombat)

text: Raidenin tietämättä Outworldin turnaus oli ollut vain ajanvietettä, sillä Kahnilla oli kehitteillä toinen keino Earthrealmin valloittamiseksi; Shang Tsung herätti henkiin Shao Kahnin kuningattaren, Sindelin, Earthrealmiin päästäkseen tämän avulla hyökkäämään. Hän herätti Sindelin aivopestynä, että hän olisi lojaali Kahnille.


title: Raiden (Mortal Kombat)

text: Shao Kahnin viedessä kaikkien Earthrealmin asukkaiden sielut, Raiden onnistui suojaamaan Liu Kangin ja muiden Earthrealmin asukkaiden sielut. Raiden ei kuitenkaan kyennyt osallistumaan taisteluun, Outworldin ja Earthrealmin yhdistymisen johdosta, joten hän luopui kuolemattomuudestaan ja Earthrealmin suojelijan asemasta. Kuolevaisena hän avusti Kahnin vastaisessa taistelussa. Lopulta Earthrealmin soturit voittivat, Earthrealm palasi normaaliksi ja Raiden sai voimansa takaisin.


title: Raiden (Mortal Kombat)

text: Jonkin aikaa taistelun jälkeen Shinnok, Quan Chin avustamana, hyökkäsi Netherealmista vallatakseen muut maailmat. Liu Kang ja muut Earhrealmin soturit osallistuivat jälleen tähän taisteluun Raidenin avustutuksella ja ajoivat Shinnokin takaisin Netherealmiin. Tämän ansiosta jumalten vanhimmat ottivat Raidenin luokseen ja Raiden valitsi Earthrealmin uudeksi suojelijaksi Fujinin.


title: Raiden (Mortal Kombat)

text: Jumalten vanhimpana, Raiden ei voinut osallistua maailman tapahtumiin, eikä voinut auttaa Liu Kangia, joka kuoli Shang Tsungin ja Quan Chin käsissä. Hän kuitenkin päätti palata maahan kerätäkseen sotureita Deadly Alliancea vastaan. Heidän hyökkäyksensä kuitenkin epäonnistui täysin kaikkien sotureiden kuoltua hyökkäyksessä ja Raiden joutui kohtaamaan nämä kaksi velhoa yksin häviten lopulta itsekin.


title: Raiden (Mortal Kombat)

text: Velhojen käännyttyä toisiaan vastaan ja Quan Chin voitettua entisen liittolaisensa, lohikäärmekuningas Onaga saapui paikalle. Quan Chi hyökkäsi häntä vastaan, mutta tuloksetta. Myös Raiden ja Shang Tsung nousivat vielä taisteluun, mutteivat onnistuneet voittamaan. Raiden yritti viimeisenä epätoivoisena yrityksenään luoda suuren räjähdyksen. Se tuhosi linnan, lohikäärmekuninkaan armeijan, velhot ja Raidenin, muttei Onagaa.


title: Raiden (Mortal Kombat)

text: Raiden kuitenkin kokosi itsensä uudestaan Earthrealmissa, missä raivostui Earthrealmin asukkaille siitä, miten he olivat kohdelleet omaa maailmaansa. Hän raivostui yhä enemmän saatuaan tietää, että Onagan paluu oli Shujinkon syytä. Hänen kärsivällisyytensä loppui ja Raiden päätti alkaa rangaista niitä, jotka olivat vahingoittaneet Earthrealmia.


title: Raiden (Mortal Kombat)

text: Raiden sopi Shao Kahnin kanssa, että tämä saisi valloittaa halutessaan kaikki maailmat kunhan hän jättäisi Earthrealmin rauhaan. Raiden myös lupasi etsiä ja tappaa Tavenin, jotta Kahn saisi haltuunsa Blazen jumalan kaltaiset voimat. Hän tapasi Tavenin, kun Shao Kahn, Onaga, Shang Tsung ja Quan Chi pakenivat Edeniaan vievään portaaliin. Raiden kuitenkin epäonnistui tehtävässään. Taven voitti Raidenin jättäen hänet hänet tajuttomana maahan. Raiden myöhemmin joutui taistelemaan Shao Kahnia vastaan heidän ollessa viimeiset selviytyneet soturit. Shao Kahn voitti taistelun, mutta Raiden onnistui lähettämään viestin menneisyyden itselleen ennen kuolemaansa. Menneisyyden Raiden yritti näkyjensä perusteella estää tapahtumien kulkuja, jotka johtivat Armageddoniin. Raiden onnistuu estämään Smoken muuttamisen kyborgiksi, mutta vastineeksi Sub Zero nuorempi muutettiin kyborgiksi. Raiden onnistui lopulta kukistamaan Shao Kahnin lopullisesti, mutta tämä johti 8 Earthrealmin puolustajan kuolemaan, kuten Liu Kangin.


title: Martti Lauronen

text: Martti Lauronen (15. lokakuuta 1913 Joensuu – 4. kesäkuuta 1987) oli suomalainen maastohiihtäjä, joka kilpaili kansainvälisellä tasolla 1930-luvulla ja 1940-luvun alussa.


title: Martti Lauronen

text: Lauronen voitti kultamitalin 4 × 10 kilometrin viestissä hiihdon maailmanmestaruuskilpailuissa 1938. Samoissa kisoissa hän sijoittui 18 kilometrin hiihdossa viidenneksi. Sittemmin mitätöidyissä vuoden 1941 MM-kilpailuissa hän voitti myös viestikultaa sekä sijoittui 50 kilometrillä seitsemänneksi ja 18 kilometrillä kymmenenneksi.


title: Martti Lauronen

text: Lauronen voitti 18 kilometrillä Suomen-mestaruuden vuonna 1938. Salpausselän Kisoissa hän sijoittui 18 kilometrillä toiseksi vuonna 1941.


title: Martti Lauronen

text: Lauronen oli Suomen Hiihtoliiton liittovaltuuston jäsen vuosina 1951–1971.


title: Patricia Stokkers

text: Patricia Stokkers (1. toukokuuta 1976, Utrecht) on entinen alankomaalainen uimari, joka edusti kotimaataan kesäolympialaisissa 1996. Siellä hän sijoittui kuudenneksi 4x200 metrin vapaauintiviestissä. Joukkueessa uivat myös Carla Geurts, Minouche Smit, ja Kirsten Vlieghuis. Heidän aikansa oli 8.08,48.


title: Patricia Stokkers

text: Vuotta aikaisemmin sama joukkue oli voittanut hopeaa samalla matkalla pitkän radan EM-kilpailuissa Wienissä.


title: Kalansilmä

text: Kalansilmä on kameran objektiivi, joilla on erittäin lyhyt polttoväli siten, että kuvakulma on lähes 180 astetta. Kalansilmäobjektiivi tuottaa kuvaan vääristymän, niin sanotun tynnyrivääristymän. Osa kalansilmäobjektiiveistä tuottaa nelikulmaiselle filmille tai kennolle pyöreän kuvan, joka on kuvakulmaltaan sekä pysty että vaakasuuntaan lähes 180 astetta, ja jättää tämän ulkopuolisen alueen mustaksi.


title: Kalansilmä

text: Kalansilmäobjektiivi ovat laajakulmaobjektiivin erikoisryhmä, joita käytetään silloin, kun tavanomainen laajakulmaobjektiivi ei riitä. Toisaalta kalansilmäobjektiiveja voimakkaan tynnyrivääristymänsä vuoksi käytetään luomaan taiteellisia vaikutelmia esimerkiksi maisemista. Kalansilmäobjektiiviä käytetään hyvin yleisesti tehosteena extreme-lajien kuvaamisessa, esim. skeittaus- ja lumilautailuvideoissa. Suuren - yleensä liki 180 astetta - kattavan kuvakentän takia kalansilmälinssit ovat yleisesti käytössä 360x180 asteen pallopanoraamakuvauksessa.


title: Matías Fernández

text: Matías Fernández (s. 15. toukokuuta 1986 Buenos Aires, Argentiina) on chileläinen jalkapalloilija, joka edustaa Italian pääsarjassa pelaavaa Fiorentinaa. Hän on pelipaikaltaan keskikenttäpelaaja.


title: Matías Fernández

text: Fernández aloitti uransa Chilen menestyneimmässä seurassa Colo-Colossa 12-vuotiaana. Hän debytoi ykkösjoukkueessa 1. elokuuta 2004 Universidad de Chileä vastaan. Viikkoa myöhemmin hän maalasi kahdesti liigaottelussa Cobresalia vastaan. Hänet valittiin vuoden tulokkaaksi. Vuonna 2006 Fernández auttoi joukkueensa sen historian 24. liigamestaruuteen ja auttoi hienoilla otteillaan joukkueensa Copa Sudamericanan loppuotteluun, tekemällä turnauksessa yhdeksän maalia, kuudessa ottelussa. Hänet valittiin Etelä-Amerikan sarjojen parhaaksi pelaajaksi vuonna 2006.


title: Matías Fernández

text: 18. lokakuuta 2006 Villarreal osti Fernándezin 8,7 miljoonalla eurolla. Real Madridin ja Chelseankin kiinnostuksen kohteena ollut chileläinen liittyi Villarrealin riveihin tammikuussa 2007 siirtoikkunan avautuessa. Debyyttinsä espanjalaisseurassa hän teki 7. tammikuuta 2007 1–0-tappio-ottelussa Valenciaa vastaan. Fernández pelasi täydet 90 minuuttia. Fernándezin alku joukkueessa ei sujunut maalien merkeissä hyvin, eikä maaleja syntynyt samaan tapaan kuin Colo-Colossa. 29. huhtikuuta 2007 viidennessätoista liigaottelussa Fernández aukaisi vihdoin maalihanansa Villarrealinkin paidassa, kun hän iski 0–3-voittomaalin Gimnàsticin verkkoon.


title: Matías Fernández

text: Heinäkuussa 2009 Fernández siirtyi portugalilaiseen Sporting Clube de Portugaliin. Hän pelasi Sportingissa 69 pääsarjaottelua ja teki niissä 12 maalia.


title: Matías Fernández

text: Heinäkuussa 2012 Fernández siirtyi italialaiseen Fiorentinaan.


title: Matías Fernández

text: Chilen maajoukkuetta Fernández on edustanut 29 kertaa, tehden seitsemän maalia. Hän toimi Chilen nuorten maajoukkueen kapteenina vuoden 2005 nuorten MM-kisoissa. Fernández valittiin Chilen joukkueeseen vuoden 2007 Copa Américaan.


title: Kihon

text: Kihon () on japania ja tarkoittaa budo-lajin perustekniikkaa sekä sen sitkeää, hellittämätöntä harjoittelemista. Loputtoman perustekniikkaharjoituksen tarkoitus on saattaa budon harjoittelija varmemmaksi ja parantaa perustekniikan osaamista hänen valmiuksiensa ja osaamistasonsa kasvaessa hänen edistyessään ja harjoittelun edetessä . Tavallisesti kaikkien budo-lajien harjoittelukertaan kuuluu "kihon" osio. Ongelmien ilmaantuessa harjoittelussa, budoka palaa kihon-harjoitteluun, korjatakseen virhesuorituksen syyt tai ilmenneet heikkoudet tekniikassaan.


title: Zeemanin ilmiö

text: Zeemanin ilmiö on aineen rakenteeseen liittyvä ilmiö, joka tarkoittaa spektriviivojen jakautumista useampaan magneettikentän vaikutuksesta. Se on analoginen sähkökentän vaikutuksesta havaittavan Starkin ilmiön kanssa. Zeemanin ilmiö on tärkeä sovellutuksissa, muun muassa NMR-spektroskopiassa ja Mössbauer- eli NGR-spektroskopiassa.


title: Zeemanin ilmiö

text: Useimmissa atomeissa on useita elektronikonfiguraatioita, joilla on sama energia. Tilat ovat siis degeneroituneita ja antavat saman spektriviivan. Magneettikentän "B" vaikutuksesta degeneraatio rikkoontuu ja energiatilat saavat hieman eri energiat. Kuvassa tätä jakaantumista on liioiteltu.


title: Zeemanin ilmiö

text: Ilman magneettikentän vaikutusta ("B" = 0) tiloilla a, b, ja c on sama energia (vastaavasti d, e, ja f). Magneettikentän vaikutuksesta spektriviiva, joka syntyy transitiosta tilojen a ja e välillä onkin eri paikassa kuin tilojen a ja f välisestä energiaerosta syntyvä spektriviiva. Kaikki siirtymät energiatilalta toiselle eivät ole sallittuja. Tilojen jakautumisen suuruus riippuu magneettikentän voimakkuudesta.


title: Zeemanin ilmiö

text: Zeemanin ilmiön havaitsi alankomaalainen fyysikko Pieter Zeeman 1896 tutkiessaan miten magneettikenttä vaikuttaa atomien lähettämään valoon. Hän huomasi, että kaksi natriumin spektriviivaa leveni hänen asettaessaan natriumliekin magneettikenttään. Atomin rakennetta ei tuolloin vielä tunnettu, joten Hendrik Lorentzin klassisen fysiikan teoreettisten tarkastelujen pohjalta pystyttiin Zeemanin ilmiön perusteella sanomaan, että atomissa täytyy olla keveitä, negatiivisesti varattuja hiukkasia. Elektronit havaittiinkin noin vuotta myöhemmin.


title: Zeemanin ilmiö

text: Koska Zeemanin havaitessa ilmiön elektronien spinistä ei vielä tiedetty mitään, ilmiö, missä elektronien nettospin on nolla, nimettiin Zeemanin ilmiöksi. Vasta myöhemmin osattiin selittää tapaukset, joissa elektronien yhteen laskettu spin on nollasta poikkeava. Tällöin puhutaan anomaalisesta Zeemanin ilmiöstä.


title: Mick Fleetwood

text: Michael John Kells ”Mick” Fleetwood (s. 24. kesäkuuta 1947 Redruth, Cornwall, Britannia) on brittiläinen muusikko, joka tunnetaan Fleetwood Macin rumpalina.


title: Mick Fleetwood

text: Fleetwoodin perhe muutti toistuvasti isän työn vuoksi, ja 15-vuotiaana Mick asettui lopulta asumaan Lontooseen siskonsa kanssa. Hän oli opetellut soittamaan rumpuja 13-vuotiaana ja liittyi ensimmäiseen yhtyeeseensä vuonna 1963. Sitä seurasi sarja muita bändejä, kunnes vuonna 1967 Fleetwood perusti John McVien ja Peter Greenin kanssa Fleetwood Macin.


title: Mick Fleetwood

text: Fleetwood Mac menestyi blues-yhtyeenä kohtalaisesti, kunnes lukuisten kokoonpanomuutosten jälkeen vuonna 1974 Mick Fleetwood löysi yhtyeeseen yhdysvaltalaiset Lindsey Buckinghamin ja Stevie Nicksin, mistä alkoi Fleetwood Macin supertähteyden aika. Yhtye toimii edelleen.


title: Mick Fleetwood

text: Mick Fleetwood on julkaissut myös soolomateriaalia, kuten ensimmäisen oman albuminsa, worldbeat-vaikutteisen "The Visitorin" (1981). Sen seuraajaksi ilmestyi vuonna 1983 "I'm Not Me". Vuonna 2004 hän julkaisi oman levy-yhtiönsä TallMan Recordsin kautta levyn "Something Big", joka oli tehty yhteistyössä lauluntekijä Todd Smallwoodin kanssa.


title: Mick Fleetwood

text: Fleetwood on toiminut muusikonuransa ohella myös näyttelijänä. Hän on esiintynyt muun muassa elokuvissa "" ja "Juokse tai kuole". Fleetwood oli mukana juontamassa vuoden 1989 Brit Awards -tapahtumaa. Vuonna 1990 häneltä ilmestyi omaelämäkerta "Fleetwood".


title: Mick Fleetwood

text: Mick Fleetwood on ollut kolmesti naimisissa, ja hänellä on neljä lasta. Hän asuu Los Angelesissa, on asunut Yhdysvalloissa 1970-luvulta lähtien ja sai Yhdysvaltain kansalaisuuden vuonna 2006. Hänen sisarensa oli näyttelijä Susan Fleetwood, joka kuoli 1995. Fleetwood koki 1980-luvulla henkilökohtaisen konkurssin.


title: Yleishyödyllinen yhteisö

text: Yleishyödyllinen yhteisö on yhdistys, säätiö, osakeyhtiö tai muu juridinen yhteisö, jonka toiminnan yhteiskunnallisen hyödyn ja merkityksen katsotaan olevan niin huomattava, että sille voidaan myöntää erityisiä verovapauksia. Samalla yhteisö sitoutuu yhteiskunnallisen yhteisön kriteerien mukaisiin rajoituksiin esimerkiksi yritysvoittonsa tai jakamiensa osinkojen määrässä. Yleishyödyllinen yhteisö ei voi käyttää edes osaa varoistaan perustajansa tai hänen läheistensä hyväksi. Yleishyödyllisyys arvioidaan verotuksen yhteydessä yhteisön sääntöjen ja toiminnan perusteella.


title: Yleishyödyllinen yhteisö

text: Yleishyödyllisen yhteisön määritelmä löytyy nykyisin ainoastaan tuloverolaissa, jonka 22.1 §:n mukaan yhteisö on yleishyödyllinen, mikäliKaikkien kolmen ehdon tulee toteutua yhtäaikaisesti. Vaikka suurin osa yleishyödyllisistä yhteisöistä on yhdistyksiä tai säätiöitä, voi myös osakeyhtiö olla luonteeltaan yleishyödyllinen, mikäli se täyttää edellä mainitut kolme kohtaa.


title: Yleishyödyllinen yhteisö

text: "Yleishyödyllinen asuntoyhteisö" on asuntorakennuttamista harjoittava yhteisö, jolle on myönnetty oikeus hakea Valtion asuntorahaston aravalainaa vuokratalojen tai asumisoikeustalojen rakentamista varten. Yleishyödyllisten asuntoyhteisöjen kriteerit määritetään "arava-" ja "korkotukilaissa".


title: Yleishyödyllinen yhteisö

text: Yleishyödylliset yhteisöt nauttivat laajasta verovapaudesta:Lisäksi kunnissa voidaan määrätä yleishyödyllisestä käytössä oleville kiinteistöille alhaisempi verokanta, joka voi olla jopa 0 %.


title: Yleishyödyllinen yhteisö

text: Jos yleishyödyllinen yhteisö täyttää laissa eräiden yleishyödyllisten yhteisöjen veronhuojennuksista määritellyt edellytykset, yhteisölle voidaan hakemuksesta myöntää enintään viideksi verovuodeksi kerrallaan huojennus tuloverosta elinkeinotulon sekä kiinteistötulon osalta. Huojennus ei koske arvonlisäveroa.


title: Club Social y Deportivo Colo-Colo

text: Club Social y Deportivo Colo-Colo on chileläinen vuonna 1925 perustettu jalkapalloseura Santiagon kaupungista. Colo-Colo on Chilen menestynein jalkapalloseura, se on voittanut maan Primera Divisiónin mestaruuden 31 kertaa. Cup-mestaruuden se on voittanut 11 kertaa. Vuonna 1991 se voitti ensimmäisenä chileläisenä seurana Copa Libertadoresin. Colo-Colo pelaa kotiottelunsa 47 347 katsojaa vetävällä Estadio Monumental David Arellanolla. Joukkueen lempinimiä ovat: "Albos" (lumivalkoiset), "Cacique" ja "Eterno Campeón" (ikuinen mestari).


title: Club Social y Deportivo Colo-Colo

text:
Liga Central de Football / Asociación de Fútbol de Santiago'
Primera División
Copa Chile


title: Club Social y Deportivo Colo-Colo

text:
Copa Libertadores de América
Intercontinental Cup
Recopa Sudamericana
Copa Interamericana
Copa Sudamericana


title: Suzi Quatro

text: Susan Kay "Suzi" Quatro (s. 3. kesäkuuta 1950 Detroit, Michigan) on yhdysvaltalainen laulaja, muusikko ja näyttelijä.


title: Suzi Quatro

text: Quatro aloitti musiikkiuransa 14-vuotiaana sisartensa kanssa perustamassaan Suzi Soul & Pleasure Seekers -yhtyeessä. Vuonna 1971 hän muutti Lontooseen, jonne hänet oli houkutellut muun muassa The Animalsin kanssa työskennellyt levytuottaja Mickie Most. Pian hän sai taustavoimikseen myös parivaljakon Nicky Chinnin ja Mike Chapmanin, jotka kirjoittivat hittejä myös muiden muassa Sweetille ja Smokielle.


title: Suzi Quatro

text: Vuonna 1977 Suzi päätti kokeilla myös näyttelemistä, ja esitti yhdeksässä Onnen päivät -televisiosarjan jaksossa eräänlaista naispuolista Fonzieta, Leather Tuscaderoa.


title: Suzi Quatro

text: 1980-luvulla Suzi näytteli pakkomielteen saanutta ihailijaa sarjassa Taistelupari.


title: Suzi Quatro

text: Vuonna 1989 Suzilla oli suuri Neuvostoliiton kiertue, jolla hänet näki yli 500 000 ihmistä.


title: Suzi Quatro

text: Quatro on myös näytellyt musikaaleissa, vuonna 1986 "Annie Get Your Gun" -musikaalissa Annien pääroolin ja 1991 "Tallulah Who" -musikaalissa pääroolin Tallulah Bankheadina.


title: Suzi Quatro

text: Vuonna 2006 Quatrolta ilmestyi albumi "Back to the Drive", joka on saanut hyvän vastaanoton: Saksassa sitä on myyty yli 25 000 kappaletta.


title: Suzi Quatro

text: Elokuussa 2007 ilmestyi Suzi Quatron elämäkertakirja "UNZIPPED".


title: Suzi Quatro

text: Syyskuussa 2007 Quatro lähti kuukauden Australian kiertueelle, joka oli hänen 23. kiertueensa Australiassa.


title: Suzi Quatro

text: Quatro on toiminut radiojuontajana BBC Radio 2:lla. Hänen ensimmäinen ohjelmansa oli vuonna 1999 alkanut "Rockin' with Suzi Q".


title: Suzi Quatro

text: Maaliskuussa 2012 Suzi Quatro esiintyi Kiovassa, Ukrainassa ja seuraavana päivänä noustessaan lentokoneeseen hän kompastui murtaen ranteensa ja loukaten polvensa. Tämän vuoksi loppuvuoden kiertueohjelma meni uusiksi ja esimerkiksi Äänekosken Keitele-Jazziin elokuulle buukattu keikka peruuntui kokonaan.


title: Suzi Quatro

text: Suzi Quatro esiintyi marraskuussa 2012 Lontoon Hippodrome Casinolla. Esitys perustui hänen "Unzipped"-kirjaansa ja omaelämäkertaansa. Kaikki esitykset olivat loppuunmyytyjä. Faneja oli saapunut seuraamaan esitystä muun muassa Suomesta, Venäjältä, Puolasta ja Hollannista.


title: Suzi Quatro

text: Huhtikuussa 2013 Suzi Quatro palkittiin elämäntyöstään synnyinkaupungissaan Detroitissa 1000 hengen yleisön edessä.


title: Suzi Quatro

text: Syyskuussa 2013 Quatron "Unzipped"-show jatkuu Lontoossa.


title: Suzi Quatro

text: Quatrolta on valmistunut runokirja ja joulukorttipakkaus, joille hän etsii kustantajaa saadakseen ne julkaistua vuoden 2013 aikana.


title: Suzi Quatro

text: Suzi Quatro esiintyi kesällä 2015 Joensuun Ilovaarirockin pääesiintyjänä. Seuraava esiintyminen Suomessa oli Haminan Yöt tapahtumassa 10. kesäkuuta 2017, jossa Suzin lisäksi esiintyivät Slade, Nazareth, Popeda sekä Remu & Hurriganes.


title: Suzi Quatro

text:
Anglia Ruskin yliopisto Cambridgessä Isossa Britanniassa nimesi Suzi Quatron taiteiden kunniatohtoriksi lokakuussa 2016.
Suzi Quatron sisar Arlene on näyttelijätär Sherilyn Fennin äiti.


title: John McVie

text: John Graham McVie (s. 26. marraskuuta 1945 Lontoo) on brittiläinen basisti, joka on soittanut Fleetwood Macissa ja John Mayallin yhtyeessä.


title: John McVie

text: McVie syntyi Lontoossa ja aloitti varhaisella iällä trumpetinsoiton. Noin neljäntoista vuoden iässä trumpetin kuitenkin korvasi kitara ja pian basso. Hän pääsi soittamaan John Mayallin Bluesbreakers-yhtyeeseen. Vuonna 1967 Peter Green ja Mick Fleetwood pyysivät McVietä liittymään juuri perustamaansa Fleetwood Maciin. Alun perin McVie kieltäytyi ja Fleetwood Mac otti väliaikaiseksi basistikseen Bob Brunningin. McVie jäi harkitsemaan asiaa ja päätyi parin viikon kuluttua ryhtymään Fleetwood Macin basistiksi, jolloin hän korvasi Brunningin. McVie soittaa Fleetwood Macissa yhä.


title: John McVie

text: McVie oli aiemmin naimisissa yhtyetoverinsa Christine McVien kanssa. Avioliiton päätyttyä eroon hän meni vuonna 1978 uusiin naimisiin Julie Anne Rubensin kanssa. Brittiläissyntyiselle McVielle myönnettiin 24. heinäkuuta 1986 Yhdysvaltain kansalaisuus.


title: John McVie

text: Jo pitkään alkoholiongelmiensa kanssa painiskellut McVie onnistui vieroittautumaan 1980-luvun lopulla. 28. helmikuuta 1989 hänestä tuli isä Molly Elizabethille.


title: John McVie

text: McViellä on ollut myös sooloprojekti. Hän pääsi Rock and Roll Hall of Fameen 1998.


title: Finnrose 45

text: Finnrose 45 on Oy Fiskars Ab Turun veneveistämön valmistama ja Angus Primrosen suunnittelema ketsitakiloitu moottoripurjehtija. Veneitä valmistettiin 1970-luvulla kahdeksan kappaletta, joista suurin osa myytiin vientiin. Viimeinen runko jäi puolivalmiina Fiskarsille, ja siitä rakennettiin vuosina 1980-81 meripartiolaisten koulutusalus "Rhea" Turun Sinikotkille. Myöhemmin Finnrose 45:n muoteilla on valmistettu vielä yhdeksäs runko. Muotit päätyivät sittemmin Nauticat Yachtsille, jossa ne tiettävästi edelleen sijaitsevat.


title: Finnrose 45

text: Finnrose 45:n ohella valmistettiin myös pienempää mallia Finnrose 37.


title: Finnrose 45

text: Finnrose 45 tunnetaan merikelpoisena ja vankkarakenteisena veneenä, jonka tilavassa rungossa on hyvät asumistilat.


title: Christine McVie

text: Christine Anne McVie (o.s. Perfect, s. 12. heinäkuuta 1943 Birmingham) on brittiläinen muusikko, joka tunnetaan Fleetwood Macin yhtenä laulaja-lauluntekijänä ja kosketinsoittajana. Hän on julkaissut myös soolomateriaalia.


title: Christine McVie

text: McVien isä ja isoisä olivat muusikkoja, ja myös hänelle alettiin opettaa musiikkia jo varhain. Hän aloitti klassisen pianon soiton 4-vuotiaana. Teini-iässä McVie kiinnostui rockmusiikista Fats Dominon kautta. Hän ei kuitenkaan nähnyt musiikkia tulevana ammattinaan, ja opiskelikin Birminghamissa kuvanveistoa tavoitteenaan päästä taiteen opettajaksi.


title: Christine McVie

text: McVie muutti Lontooseen, ja 1960-luvun lopulla hän toimi hetken blues-yhtye Chicken Shackissa. Hän sai Melody Makerin "vuoden parhaan naislaulajan" palkinnon. Pian mentyään naimisiin John McVien kanssa hän liittyi Fleetwood Maciin, jossa hänen miehensä soitti bassoa. Yhtye julkaisi 1970-luvulla useita menestysalbumeja ja -singlejä. Avioliitto Johnin kanssa oli johtanut eroon vuonna 1976, ja Christine meni lokakuussa 1986 uusiin naimisiin Eddy Quintelan kanssa.


title: Christine McVie

text: McVie lähti Fleetwood Macista 1998, otti avioeron ja asettui asumaan Englantiin. Hänen kolmas sooloalbuminsa "In the Meantime" julkaistiin vuonna 2004. McVie palasi Fleetwood Maciin vuoden 2014 tammikuussa.


title: Janne Kankaansyrjä

text: Janne Kankaansyrjä (s. 2. helmikuuta 1967 Kangasniemi) on suomalainen ultrajuoksija. Hän asuu Järvenpäässä.


title: Sheeva

text: Sheeva on kuvitteellinen henkilö Mortal Kombat -pelisarjassa.


title: Sheeva

text: Goron saatua Mortal Kombat -turnauksen suurmestarin tittelin shokaneista tuli Outworldin eliittikansaa. He saivat arvostusta ja olivat keisari Shao Kahnin arvokkaimpia sotilaita taistelukentällä. Yksi hänen sotureistaan, joka sai Kahnin huomion, oli naispuolinen Sheeva. Hän pinosi viholliset maahan nyrkein ja nylki heidät hetkessä paljain käsin.


title: Sheeva

text: Kun Shang Tsung herätti Kahnin entisen kuningattaren, Sindelin, henkiin mahdollistaakseen Earthrealmin valtauksen, Kahn käski Sheevan tämän henkivartijaksi. Sheevasta tuli kuitenkin epäluotettava, Kahnin valitessa kentauri Motaron johtamaan hänen erikoisjoukkojaan taistelussa. Sheeva näki tämän loukkauksena, koska shokanit ja kentaurit olivat olleet pitkään vihollisia.


title: Sheeva

text: Sheevan palatessa Outworldiin, hän järkyttyi saadessaan tietää Kahnin pettäneet shokanit ja alkaen vihamieliseksi heitä kohtaan. Sheeva päätti liittyä omiensa pariin taistellakseen Kahnia vastaan ja tappaakseen Motaron. Sheeva hiippaili Kahnin palatsiin Earthrealmissa ja sai tietää, että Motaro paransi Kanoa tämän kärsimistä haavoista. Sheeva lähestyi salaa Kanoa ja ehdotti tälle sopimusta. Hän pyysi Kanoa auttamaan häntä Kahnin tappamisessa ja Kano suostui.


title: Sheeva

text: Jonkin aikaa myöhemmin Motaro palasi palatsiin raportoimaan Kahnille. Sheeva piileskeli varjoissa ja, Kanon seuratessa tapahtumia sellistään, hyökkäsi yllättäen Motaron kimppuun. Sheeva voitti Motaron ja toivoi pääsevänsä tekemään saman Kahnille. Hän myös vapautti Kanon, joka lupasi kertoa Sheevalle, milloin tämä voisi hyökätä Kahnin kimppuun.


title: Sheeva

text: Kano kuitenkin petti Sheevan kertoen Kahnille hänen suunnitelmistaan. Kun Kano neuvoi Sheevaa hyökkäämään, Sheeva saapui huoneeseen, missä Shao Kahn tappoi hänet välittömästi miekallaan.


title: Sheeva

text: Taven tapasi myöhemmin Sheevan Netherealmissa, missä yhdessä Kintaron, Havikin ja demoniarmeijan kanssa toimi syrjäyttääkseen Shinnokin valtaistuimeltaan. Shinnok kuitenkin paljasti myöhemmin tämän olleen testi Tavenille eikä tehnyt selväksi oliko kyseessä oikea Sheeva.


title: Sheeva

text: Sheevan armageddonin lopussa, hän voittaa Blazen ja tapaa jumalten vanhimmat. Hänestä tulee tuhon jumalatar, tuhoten realmseja käyttämällä Kamidogua.


title: Very

text: Very on Pet Shop Boysin 27. syyskuuta 1993 julkaisema albumi. Se oli yhtyeen seitsemäs albumijulkaisu. Se uudelleenjulkaistiin 2001. Se myi platinaa Britanniassa ja kultaa Yhdysvalloissa (500.000 kpl.).


title: Very

text: Levyä olivat yhtyeen jäsenten lisäksi tuottamassa Stephen Hague ja Brothers in Rhythm. "Q" sijoitti "Veryn" 91. sijalle "sadan parhaan brittiläisen albumin" listalla vuonna 2000. Varsinaisten jäsenten Neil Tennantin ja Chris Lowen lisäksi levyn kappaleilla kuullaan useita vierailevia muusikoita.


title: Very

text: Levystä julkaistiin rajoitettu kahden levyn painos ”Very Relentless”. Toinen levy, Relentless, sisälsi kuusi kappaletta kokeilevampaa ja instrumentaalisempaa discomusiikkia.


title: Melekeok

text: Melekeok on yksi Palaun saarivaltion kuudestatoista osavaltiosta. Se sijaitsee maan suurimman saaren Babeldaobin itärannikolla. Sen pinta-ala on 28 neliökilometriä ja siellä on 278 asukasta (vuonna 2015). Melekeokissa sijaitsee Ngerulmud, jonne Palaun valtionhallinto siirrettiin 7. lokakuuta 2006.


title: Melekeok

text: Melekeokin alueella sijaitsee Mikronesian suurin makeanveden allas, 493 hehtaarin laajuinen Ngardokjärvi. Järvessä elää pieni krokotiilipopulaatio. Se on tärkeä myös monien endeemisten lintujen kotipaikkana.


title: Sarakasvit

text: Sarakasvit (Cyperaceae) on Poales-lahkon kasviheimo, johon kuuluu 98 sukua ja 4350 lajia. Heimonimen synonyymejä ovat "Kobresiaceae", "Mapaniaceae", "Papyraceae" ja "Scirpaceae".


title: Sarakasvit

text: Sarakasvit muistuttavat ulkonäöltään heinäkasveja, mutta heinän varsi on ontto, saran varsi täyteinen. Sarakasvit ovat tuulipölytteisiä, ja niiden kukinto on joko useiden kukkien muodostama tähkä tai useiden tähkien muodostama tähkistö.


title: Sarakasvit

text: Sarakasveja tavataan likimain kaikkialla maailmassa, eniten Aasian ja Etelä-Amerikan trooppisissa osissa. Sarakasveja kasvaa monenlaisissa oloissa, mutta suurin osa niistä viihtyy kosteissa ja niukkaravinteisissa kasvupaikoissa.


title: Sarakasvit

text: Sarakasveihin kuuluu muun muassa monenlaisia kaisloja, kuten järvikaislat ("Schoenoplectus"), ruskokaislat ("Blysmus") ja sädekaislat ("Cyperus"). Heimon runsaslajisin suku on kuitenkin sarat ("Carex"). Suomessa saroja kasvaa etenkin soilla ja kaisloja vesien äärellä.


title: Sepänkylä (Mustasaari)

text: Sepänkylä () on Mustasaaren kunnan keskustaajama, jossa on sekä omakotitaloja, rivitaloja että kerrostaloja. Sepänkylän keskuksesta on Vaasan keskustaan noin kolme kilometriä, ja Sepänkylä on kasvanut yhteen Vaasan Purolan ja Asevelikylän lähiöiden kanssa. Sepänkylä on Mustasaaren suomenkielisintä aluetta, ja se on käytännössä Vaasan lähiö. Sepänkylässä on paljon erilaisia palveluja: suomenkielinen peruskoulu, ruotsinkielinen peruskoulu ja lukio, kunnantalo, seurakuntatalo, kirjasto, terveyskeskus, Botnia-halli, K-supermarket (Piffi), hotelli (Vallonia), muita liikkeitä, kioskeja ja pari pankkikonttoria. Sepänkylässä on myös Folkhälsanin talo. Sepänkylästä on lähtöisin mm. Lukossa ja nykyään Vaasan Sportissa työskentelevä jääkiekkoilija Markus Jämsä sekä Tampereen Ilveksen jalkapalloilija Henri Scheweleff. Molemmat ovat myös KoMu HT:n kasvatteja.


title: Luísa Todi

text: Luísa Rosa de Aguiar Todi (9. tammikuuta 1753 Setúbal – 1. lokakuuta 1833 Lissabon) oli portugalilainen oopperalaulajatar, äänialaltaan mezzosopraano.


title: Luísa Todi

text: Todi syntyi Setúbalissa ja muutti perheineen Lissaboniin 1765. Hän ryhtyi näyttelemään ja esiintyi vielä samalla vuosikymmenellä Molièren näytelmässä "Tartuffe". Hän tapasi myös italialaisen viulisti Francesco Saverio Todin, jonka kanssa hän meni vuonna 1769 naimisiin.


title: Luísa Todi

text: Todi sai laulunopetusta David Pereziltä. Vuonna 1770 hän esiintyi Giuseppe Scolarin oopperassa "Il Viaggiotare Ridicolo". Vuosina 1772–1777 hän työskenteli Portossa laulajana ja laulunopettajana. Talvella 1777 hän teki ensimmäisen esiintymisensä ulkomailla laulaessaan Lontoossa. Vuodet 1778–1780 Todi vietti Ranskassa ja vuodet 1780–1783 Torinon Teatro Ruggiossa. Hän lauloi myös Saksassa ja Itävallassa vuoden 1781 aikana. Katariina II kutsui laulajattaren Venäjälle, jossa hän vietti neljä vuotta. Myöhemmin hän esiintyi mm. Preussin hoville.


title: Luísa Todi

text: Todille kehittyi näköongelmia hänen oleskellessaan Venetsiassa. Hän oli poissa lavalta muutamia kuukausia, mutta jatkoi sen jälkeen kiertelyä Italiassa ja lauloi myös Espanjassa. Todi vetäytyi uraltaan palattuaan Portugaliin lopullisesti 1800-luvun alkuvuosina. Hänen aviomiehensä kuoli 1803. Todi itse vietti kymmenen viimeistä elinvuottaan täysin sokeana. Hän sai aivohalvauksen heinäkuussa 1833 ja kuoli pari kuukautta myöhemmin. Todi haudattiin Lissaboniin.


title: Siittiöt sotapolulla

text: Siittiöt sotapolulla on Klamydian vuonna 1995 julkaistu albumi. Albumi on yhtyeen ensimmäinen julkaisu vuosina 1995-2000 yhtyeeseen kuuluneen basistin Hannu "Hantta" Viinamäen kanssa. Albumi julkaistiin sekä CD-, että LP-formaateissa. "Mammahälytys" on cover-versio saksalaisen Die Lokalmatadore -yhtyeen kappaleesta "Schneckenalarm".


title: Siittiöt sotapolulla

text: Albumi nousi Suomen virallisen listan sijalle 5.


title: Pää kiinni painajainen

text: Pää kiinni painajainen on Klamydian vuonna 1992 julkaistu albumi. Se on yhtyeen kolmas pitkäsoitto ja ensimmäinen omakustanteinen levy.


title: Julia Välimäki

text: Julia Välimäki (s. 2. marraskuuta 1987) on suomalainen valokuvamalli. Hän on kotoisin Jyväskylästä. Hänen suurimpana saavutuksenaan pidetään Italian Vogue-lehteen pääsyä. Hän on tehnyt töitä useille toimistoille kuten Brand (emotoimisto), IMG New York, Pariisi ja Milano, ICM Lontoo sekä Mega/ampuri.


title: Psametik III

text: Ankhkaenre Psammetikos III (Psametik III) oli Egyptin 26. dynastian viimeinen faarao ja hallitsi vuosina 526-525 eaa. Hän hävisi Persian kuningas Kambyses II:lle ja hänet vietiin Susaan kahleissa ja teloitettiin.


title: Psametik III

text: Herodotoksen mukaan Psametik III:n tytär orjuutettiin, hänen poikansa tuomittiin kuolemaan ja kannattajat muutettiin kerjäläisiksi. Heidät tuotiin entisen faaraonsa luokse testatakseen hänen reaktiotaan, mutta hän oli ainoastaan surullinen nähdessään heidän tilansa. Faarao säästettiin, mutta hänen poikansa pilkottiin palasiksi hänen silmiensä edessä. Kun Psametik III alkoi suunnitella vallankumousta, hänet pakotettiin juomaan härän verta, minkä johdosta hän kuoli.


title: Friedrich von Bodelschwingh

text: Friedrich von Bodelschwingh (6. maaliskuuta 1831, Tecklenburg – 2. huhtikuuta 1910, Bielefeld-Bethel) oli merkittävä saksalainen diakonian edistäjä.


title: Friedrich von Bodelschwingh

text: Bodelschwingh syntyi aatelisperheeseen Tecklenburgissa Westfalenissa ja vietti nuoruutensa Berliinissä isän ollessa keisarin korkea virkamies. Hän päätyi Baseliin opiskelemaan papiksi jatkaen opintoja myöhemmin Berliinissä ja Erfurtissa.


title: Friedrich von Bodelschwingh

text:
Bodelschwingh näki sosiaalista hätää ja kurjuutta, mikä sai hänet vuonna 1858 ryhtymään papiksi Pariisin Montmartren saksalaisten siirtotyöläisten parissa. Vaimonsa sairastuttua Bodelschwingh siirtyi vuonna 1864 Westfalin Dellvigin seurakunnan papiksi. Hän toimi siellä kahdeksan vuotta.
Bodelschwinghin ensimmäiset neljä lasta kuolivat kulkutautiin tammikuussa 1869. Bielefeldiin noihin aikoihin perustetusta diakonissalaitoksesta ja epileptikkojen hoitolasta tultiin vuonna 1871 pyytämään Bodelschwinghiä heille johtajaksi. Hän aloitti Bielefeldissä 1872 ja aloitti työtilaisuuksien järjestämisen epileptikoille. Siellä Friedrich von Bodelschwinghille syntyi neljä uutta lasta, joista hänen samanniminen poikansa jatkoi myöhemmin isänsä työtä Bielefeldissä. Bodelschwinghin tärkeä työnäky oli sopivan työn löytäminen eri tavoin sairaille ja vammaisille. Hän kehitti myös työtä ja toimeentuloa haeskelevien kulkureiden elinmahdollisuuksia perustamalla heille asuntoloita ja töitä. Laitosten yhteyteen rakennettiin lääketehdas, teurastamo, säilyketuotantoa, erilaisia seppien ja käsityöläisten pajoja, turveteollisuutta, maanviljelyksiä, puutarhoja, kirjapaino ja -kauppa, postitoimisto, orpokoteja ja kouluja.


title: Friedrich von Bodelschwingh

text: Eräs Suomeen ja Ruotsiinkin Kaupunkilähetysten työmuodoiksi "Murukokoelma"-nimellä ("die Brockensammlung") kulkeutunut Bielefeldin toimintapa oli ”murujen” talot, joihin toimitettiin käytettyä tavaraa kunnostettavaksi ja kierrätettäväksi edelleen. Sama toiminta on vielä nykyisinkin Bielefeldissä käynnissä ja perustuu Joh. 6:12: ”Kerätkää tähteeksi jääneet palaset, ettei mitään menisi hukkaan.” Samoin asuntola- ja työsiirtolatoimintojen idea tuli Suomeen vuonna 1908 Helsingin Kaupunkilähetyksen johtajan B. H. Päivänsalon tutustuttua niihin Bielefeldissä.


title: Henri Pousseur

text: Henri Pousseur (23. kesäkuuta 1929 Malmedy, Belgia – 6. maaliskuuta 2009) oli belgialainen säveltäjä.


title: Henri Pousseur

text: Pousseur opiskeli musiikkia Liègessä ja Brysselissä. Hän opetti musiikkia Saksassa, Sveitsissä, Yhdysvalloissa sekä Belgiassa. Tutustuttuaan Pierre Bouleziin, Karlheinz Stockhauseniin ja Luciano Beriohon hän omistautui avantgardemusiikille.


title: Henri Pousseur

text: Vuodesta 1970 lähtien aina eläkeikäänsä, vuoteen 1988 asti hän opetti Liègen yliopistossa ja konservatoriossa, jonne hän perusti Vallonian musiikin opetus- ja tutkimuskeskuksen ("Centre de recherches et de formation musicales de Wallonie"). Brysseliin hän perusti elektronisen musiikin keskuksen ja Pariisiin musiikkipedagogiikan instituutin, josta tuli myöhemmin "Cité de la musique". Pousseur on Metzin ja Lillen yliopistojen kunniatohtori.


title: Henri Pousseur

text: Pousseurin elektroninen sävellys "Scambi", joka esitettiin Milanossa toukokuussa 1957, sai laajaa huomiota avoimen muotonsa takia. Kysymyksessä on interaktiivinen teos, johon yleisö voi osallistua. Scambi-projektia käsiteltiin Lontoon yliopistossa helmikuussa 2005 järjestetyssä symposiumissa.


title: Henri Pousseur

text: 1960-luvulla alkoi yhteistyö ranskalaisen kirjailijan Michel Butorin kanssa. Ensimmäinen yhteisteos oli ooppera "Votre Faust" (1960–1968). Sen päähenkilö on Henri-niminen säveltäjä, joka säveltää Faust-aiheista oopperaa. Teoksen alussa Henri pitää luentoa nykymusiikista. Teksti on peräisin Pousseurin aiemmin ilmestyneestä artikkelista. "Votre Faust" on täynnä viittauksia länsimaisen musiikin historiaan. ”Teidän Faustinne” otsikko johtuu siitä, että yleisöllä on aktiivinen rooli, sillä se saa äänestämällä vaikuttaa teoksen etenemiseen ja lopputulokseen.


title: Henri Pousseur

text: Tekijöiltä on tilattu oopperaan jatko-osia: "Miroir de Votre Faust (Caractères II") pianolle ja (vapaaehtoisesti) sopraanolle (1964–1965), "Jeu de Miroirs de Votre Faust" pianolle, sopraanolle ja ääninauhalle (1964–1965), "Echos de Votre Faust" mezzo-sopraanolle, huilulle ja pianolle (1961–1969), "Les Ruines de Jéruzona" sekakuorolle ja ”rytmisektiolle” (1978), "La Passion selon Guignol" vahvistetulle vokaalikvartetille ja orkesterille (1981), "Parade de Votre Faust" orkesterille (1974), "Aiguillages au carrefour des immortels" 16 tai 17 instrumentille (2002) ja "Il sogno di Leporello: Parade 2" (de "Votre Faust") orkesterille (2005).


title: Henri Pousseur

text: Muita Butorin kanssa yhteistyössä syntyneitä teoksia ovat "Répons" (1960–1965), "Le procès du jeune chien" (1974–1978), "La rose des voix" (1982), "Déclarations d'orages" (1989), "Les leçons d'enfer" (1991) ja "Le Sablier du Phénix" (1993).


title: Henri Pousseur

text: Pousseur sävelsi yli 180 teosta ja kirjoitti lukuisia musiikkia käsitteleviä artikkelita ja teoksia, kuten "Fragments Théorique I: sur la musique expérimentale" (1970), "Musique, sémantique, société" (1972), "Schumann le Poète" (1993), "Rimbaud et la musique" (1994), "Musiques croisées" (1997), "Écrits théoriques 1954–1967" (2004) ja "Une musique multimédiale" (2004).


title: Henri Pousseur

text: Vuonna 1954 hän meni naimisiin Théa Schoonbroodin kanssa. Heillä on neljä lasta sekä useita lapsenlapsia.


title: Tyhmyyden ylistys (albumi)

text: Tyhmyyden ylistys on Klamydian vuonna 2005 julkaistu albumi. Se debytoi Suomen virallisen listan seitsemännellä sijalla, ja pysyi listalla yhteensä neljä viikkoa.


title: Tyhmyyden ylistys (albumi)

text: Levyn lopussa on piiloraitana cover Pave Maijasen ”Pidä huolta” -kappaleesta.


title: Tyhmyyden ylistys (albumi)

text: Kaikki kappaleet säveltäneet ja sanoittaneet Vesku Jokinen ja Jari Helin sekä sanoittanut Jokinen, ellei toisin mainittu. Kaikki sovitukset Klamydia.


title: Milo Ventimiglia

text: Milo Anthony Ventimiglia (s. 8. heinäkuuta 1977 Kalifornia) on yhdysvaltalainen näyttelijä. Hänen tunnettuja roolejaan ovat Jess Mariano televisiosarjassa "Gilmoren tytöt", Peter Petrelli televisiosarjassa "Heroes" ja Jack Pearson draamasarjassa "This Is Us".


title: Milo Ventimiglia

text: Ventimiglialla on isänsä puolelta sisilialaiset ja äitinsä puolelta englantilais-skotlantilaiset sukujuuret.


title: Milo Ventimiglia

text: Ventimiglia päätti jo kahdeksanvuotiaana haluavansa voittaa Oscarin. 18-vuotiaana hän liittyi teatteriin. Hänen ensimmäinen osansa televisiossa oli sarjassa "Bel-Airin prinssi", jonka jälkeen hän on esiintynyt useissa eri elokuvissa ja TV-sarjoissa. Viimeisin aluevaltaus on rooli Fergien musiikkivideossa ”Big Girls Don’t Cry”.


title: Milo Ventimiglia

text: Ventimiglia on kolmilapsisen perheen kuopus ja hyvin urheilullinen. Hän pitää lumilautailusta, lainelautailusta ja skeittauksesta. Hänen lempiharrastuksensa on vanhojen autojen korjaaminen.


title: Milo Ventimiglia

text: Vuosina 2003–2006 Ventimiglia seurusteli Alexis Bledelin kanssa, joka näytteli "Gilmoren tytöissä" Ventimiglian roolihahmon Jessin tyttöystävää Rorya. Hän on seurustellut myös "Heroes"-sarjan vastanäyttelijänsä Hayden Panettieren kanssa. He kuitenkin erosivat vuonna 2009.


title: Rubén de la Red

text: Rubén de la Red Gutiérrez (s. 5. kesäkuuta 1985 Móstoles, Madridin alue, Espanja) on espanjalainen entinen jalkapalloilija ja nykyinen valmentaja. Hän toimi viimeksi Espanjan kolmanneksi korkeimmalla sarjatasolla Segunda División B:ssä pelanneen Getafe B:n valmentajana.


title: Rubén de la Red

text: De la Red edusti pelaajaurallaan Espanjan korkeimmalla sarjatasolla Primera Divisiónissa Real Madridia ja Getafea. Hän pelasi myös Espanjan maajoukkueessa, johon hän kuului voittoisassa vuoden 2008 EM-turnauksessa. De la Red joutui päättämään uransa sydänvaivojen vuoksi 25-vuotiaana vuonna 2010. De la Redin pelipaikka oli keskikentän keskustassa, josta hän otti osaa sekä puolustus- että hyökkäyspeliin, mutta hän pelasi myös keskuspuolustajana.


title: Rubén de la Red

text: De la Red syntyi Móstolesissa, mutta asui nuoruudessaan myös Arroyomolinosissa. Hän aloitti palloilun pelaamalla futsalia koulunsa joukkueessa ja liittyi kasvattajaseuransa Real Madridin junioreihin benjamín-ikäluokassa (alle 10-vuotiaat). Juniorivuosinaan hän edusti myös CD Móstolesia.


title: Rubén de la Red

text: De la Red oli yksi Real Madridin juvenil-ikäluokan (alle 19-vuotiaat) tähdistä. Kun valmentaja Quique Sánchez Flores siirtyi vast’ikään korkeimmalle sarjatasolle nousseeseen Getafeen kesällä 2004, olisi hän halunnut De la Redin mukaansa, mutta seurajohto ei suostunut.


title: Rubén de la Red

text: Kaudella 2004–2005 De la Red aloitti Real Madridin reservijoukkueessa Real Madrid B:ssä, ja oli mukana joukkueen noustessa Espanjan toiseksi korkeimmalle sarjatasolle Segunda Divisióniin.


title: Rubén de la Red

text: Ensimmäisen ottelunsa Real Madridin edustusjoukkueessa De la Red pelasi Espanjan cupissa Copa del Reyssä 10. marraskuuta 2004 Tenerifeä vastaan ja ensiesiintymisensä Espanjan korkeimmalla sarjatasolla Primera Divisiónissa hän teki 22. syyskuuta 2005 Athleticia vastaan. Hän pelasi myös kausien 2005–2006 ja 2006–2007 Mestarien liigan lohkovaiheessa. Ensimmäinen maali edustusjoukkueessa syntyi kauden 2006–2007 Copa del Reyn neljännen kierroksen ottelussa Écijaa vastaan.


title: Rubén de la Red

text: Tammikuussa 2007 De la Red oli siirtyä lainasopimuksella Real Zaragozaan, mutta Real Madridin edustusjoukkueen silloinen valmentaja Fabio Capello halusi pitää hänet käytettävissään. Kaudella 2006–2007 hän pelasi seitsemässä Primera Divisiónin ottelussa Real Madridin voittaessa mestaruuden. Suurimman osan kaudesta hän pelasi kuitenkin edelleen reservijoukkueessa, joka putosi Segunda Divisiónista kauden päätteeksi. Kesällä 2007 De la Red otti kolmatta kertaa osaa edustusjoukkueen harjoituskaudelle ja teki seuran kanssa vuoteen 2011 ulottuneen jatkosopimuksen.


title: Rubén de la Red

text: Huolimatta pitkästä jatkosopimuksesta ei Real Madridin uusi päävalmentaja Bernd Schuster voinut taata De la Redille peliaikaa, joten elokuussa 2007 hän sai viimein luvan siirtyä Getafeen. Sopimus oli nelivuotinen, mutta Real Madrid säilytti itsellään takaisinosto-oikeuden ensimmäisen kahden kauden aikana. Samaan aikaan seuraan siirtyi lainalle toinen Madrid-kasvatti Esteban Granero.


title: Rubén de la Red

text: Michael Laudrupin valmentamassa Getafessa De la Red oli vaihtopelaajan sijaan joukkueen johtohahmoja. Hän pelasi kauden 2007–2008 aikana 31 Primera Divisiónin ottelussa, joista 29 avauskokoonpanossa. Getafe osallistui myös UEFA-cupiin, jossa De la Red pelasi yhtä lukuun ottamatta kaikissa Getafen 12 ottelussa ja teki pudotuspeleissä maalin AEK:ta ja Benficaa vastaan. Ratkaisevassa toisessa puolivälieräottelussa Bayern Müncheniä vastaan hänet kuitenkin ajettiin ulos vain kuuden minuutin pelin jälkeen kaadettuaan läpiajoon karanneen Miroslav Klosen. Vajaamiehisenä taistellut Getafe hävisi lopulta jatkoajan jälkeen vierasmaalisäännön perusteella. Copa del Reyssä De la Red teki kolme maalia, kun Getafe ylsi toista kertaa peräkkäin kilpailun loppuotteluun, jossa Valencia oli vahvempi.


title: Rubén de la Red

text: De la Redin hyvät peliesitykset Getafessa palkittiin maajoukkuekutsulla maaliskuussa 2008.


title: Rubén de la Red

text: Real Madrid lunasti De la Redin pelaajaoikeudet takaisin 4,5 miljoonalla eurolla kesällä 2008. Hän teki maalin Supercopa de Españan toisessa osaottelussa, kun Real Madrid kukisti Valencian, ja sai alkukaudesta 2008–2009 peliaikaa myös Primera Divisiónissa ja Mestarien liigassa.


title: Rubén de la Red

text: Hyvin alkanut kausi keskeytyi De la Redin menetettyä hetkellisesti tajuntansa 30. lokakuuta 2008 Real Uniónia vastaan pelatun Copa del Reyn ottelun alkuvaiheissa. Pyörtymisen tarkka syy ei selvinnyt seuranneissa tutkimuksissa, mutta ongelman epäiltiin olevan sydänperäinen, ja joulukuussa seura ilmoitti De la Redin olevan varotoimenpiteenä poissa pelikentiltä ainakin loppukauden. Kesällä 2009 varmistui, että hän olisi sivussa myös koko kauden 2009–2010. Real Uniónia vastaan pelattu ottelu jäi lopulta De la Redin pelaajauran viimeiseksi.


title: Rubén de la Red

text: De la Red pelasi useita otteluita Espanjan nuorisomaajoukkueissa. Vuonna 2004 hän oli voittamassa alle 19-vuotiaiden Euroopan-mestaruutta Sveitsissä. Hän oli turnauksessa lähinnä vaihtomiehen asemassa, mutta teki ratkaisevan maalin rangaistuspotkukilpailuun venyneessä välieräottelussa Ukrainaa vastaan. Alle 21-vuotiaiden maajoukkueessa hän pelasi 15 ottelua ja otti osaa vuoden 2007 EM-kilpailuiden karsintoihin.


title: Rubén de la Red

text: Ensimmäisen kutsunsa tuolloin Luis Aragonésin valmentamaan Espanjan maajoukkueeseen De la Red sai maaliskuussa 2008, kun Espanja kohtasi harjoitusottelussa Italian. Hänet valittiin maajoukkueen kokoonpanoon myös kesän 2008 EM-kilpailuihin, jossa Espanja voitti mestaruuden. Ensiesiintymisensä maajoukkueessa De la Red teki kilpailuihin valmistaneessa harjoitusottelussa Perua vastaan 31. toukokuuta 2008. Hän oli avauskokoonpanossa EM-kilpailuiden alkulohkon päätösottelussa Kreikkaa vastaan, ja teki ottelussa maajoukkueuransa ensimmäisen maalin. EM-turnauksen jälkeen aloittanut maajoukkueen uusi valmentaja Vicente del Bosque valitsi De la Redin ensimmäiseen kokoonpanoonsa, mutta hän ei ehtinyt pelata enempää maaotteluita ennen lokakuussa 2008 ilmenneitä sydänvaivojaan.


title: Rubén de la Red

text: Odottaessaan ratkaisua pelaajauransa jatkosta De la Red suoritti UEFA Pro Licence -valmentajalisenssiin oikeuttavat Espanjan kuninkaallisen jalkapalloliiton valmentajakurssit ja hankki myös urheilutoimenjohtajan pätevyyden. Hän purki vuoteen 2012 ulottuneen pelaajasopimuksensa Real Madridin kanssa marraskuussa 2010 ja siirtyi valmennustehtäviin seuran sisällä.


title: Rubén de la Red

text: Tammikuussa 2011 De la Red aloitti työskentelyn Real Madridin Juvenil A -juniorijoukkueessa Tristán Celadorin apulaisvalmentajana. Kaudesta 2012–2013 alkaen hän toimi nousujohteisesti Cadete B:n, Cadete A:n ja Juvenil B:n päävalmentajana. Cadete on alle 16- ja Juvenil alle 19-vuotiaiden ikäluokka. Kaudella 2014–2015 De la Redin Juvenil B voitti oman sarjansa mestaruuden. Hän ei kuitenkaan jatkanut joukkueen valmentajana kaudella 2015–2016, ja hänet korvasi Santiago Solari.


title: Rubén de la Red

text: 20. lokakuuta 2015 De la Red nimitettiin entisen seuransa Getafen B-joukkueen valmentajaksi. Hän korvasi tehtävässä José Luis Navarron, jonka alaisuudessa joukkue oli saavuttanut Segunda División B:ssä yhdeksässä ottelussa vain yhden voiton ja kaksi tasapeliä ja oli viimeisenä lohkossaan. De la Redin komennossa Getafe B aloitti kahdella voitolla, joista toisen se saavutti Zinédine Zidanen Real Madrid Castillaa vastaan. Kokonaisuudessaan De la Red ei kuitenkaan onnistunut kääntämään joukkueen kurssia, ja sen putoaminen Tercera Divisióniin varmistui jo kolme ottelukierrosta ennen kauden päätöstä. De la Red jätti joukkueen kauden päätyttyä, ja hänen tilalleen tuli Nano. Kausi oli heikko myös Getafen edustusjoukkueelle, joka putosi Segunda Divisióniin.


title: Rubén de la Red

text: Seurajoukkue


title: Rubén de la Red

text: Maajoukkue


title: Rubén de la Red

text: Muut-sarakkeen ottelut:


title: Meat

text: Meat on fiktiivinen hahmo Mortal Kombat -tappelupelisarjassa.


title: Meat

text: Meat on ihmisen kaltainen olento, jolla on geneettisesti muuteltu vartalo. Hänet esiteltiin aluksi verisenä luurankona ilman tarinaa menneisyydestään ja hänet pystyi valita jonkun hahmon "puvuksi". Meat esiintyikin varsinaisesti ensimmäisen kerran issa.


title: Meat

text: Meat oli Shang Tsungin luoma kokeilu. Hän kuitenkin onnistui pakenemaan velhon otteesta samoihin aikoihin kun Shinnok yritti valloittaa Earthrealmin, eikä Tsung saanut häntä valmiiksi.


title: Meat

text: Meatin vaihtoehtoisessa Armageddonin loppuratkaisussa, hän voittaa Blazen ja saa voiman muuttaa muotoaan, samaan tapaan kuin Shang Tsung. Tämän taidon johdosta Meat kadotti identiteettinsä.


title: Peter Bellamy

text: Peter Franklyn Bellamy (8. syyskuuta 1944 – 24. syyskuuta 1991) oli englantilainen folk-laulaja. Hän oli yksi The Young Traditionin perustajajäsenistä, mutta hänellä oli myös sooloura, joka päättyi vasta hänen itsemurhaansa 1991.


title: Peter Bellamy

text: Bellamy syntyi Bournemouthissa ja opiskeli Royal College of Musicissa, kunnes vuonna 1965 oli mukana perustamassa The Young Traditionia. Yhtye julkaisi kolme albumia ja teki lisäksi yhden levytyksen yhteistyössä Shirley Collinsin kanssa. Yhtye hajosi pidettyään viimeisen konserttinsa lokakuussa 1969.


title: Peter Bellamy

text: Bellamyn ensimmäinen sooloalbumi oli "Mainly Norfolk" (1968). Levyllä hän lauloi englantilaisia kansanlauluja säestäen itseään kitaralla ja concertinalla. Vasta hänen kahdeksannella albumillaan vuonna 1975 oli mukana hänen omia sävellyksiään. Vuonna 1977 hän julkaisi itse kirjoittamansa "kansanmusiikkioopperan" "The Transports". Teos uudelleenjulkaistiin 2004. Toinen projekti oli "The Maritime Suite", jonka esitti BBC Radio 2. Sitä ei kuitenkaan ole koskaan levytetty.


title: Peter Bellamy

text: Bellamy esiintyi myös Yhdysvalloissa ja hänen konserttinsa pidettiin Sydneyn oopperatalossa. Hän levytti useita Rudyard Kiplingin balladeja. Bellamy teki itsemurhan syyskuussa 1991.


title: Herbert Kitchener

text: Horatio Herbert Kitchener, Kitchenerin 1. jaarli (24. kesäkuuta 1850 – 5. kesäkuuta 1916) oli irlantilaissyntyinen brittiläinen sotamarsalkka, diplomaatti ja valtiomies, joka tunnetaan yleisesti lordi Kitchenerinä.


title: Herbert Kitchener

text: Kerryn kreivikunnassa Irlannissa syntynyt Kitchener opiskeli Sveitsissä ja Royal Military Academyssä Woolwichissa. Hän liittyi pioneerijoukkoihin, "Royal Engineersiin", ja palveli Palestiinassa, Kyproksella ja Sudanissa vuosina 1874–1885. Hän otti osaa Gerald Grahamin retkikunnan epäonnistuneeseen yritykseen vapauttaa 1884–1885 kenraali Gordonin joukot Khartumista ja vuonna 1886 hänet nimitettiin itä-Sudanin kuvernööriksi. Vuoden 1898 voitto al-Mahdin joukoista Omdurmanin taistelussa ja Khartumin takaisinvaltaus toi Kitchenerille Sudanin kuvernöörin aseman ja kansallissankarin maineen.


title: Herbert Kitchener

text:
Buurisodassa (1899–1902) Kitchener oli aluksi sotamarsalkka Frederick Robertsin esikuntapäällikko ja myöhemmin komentaja. Hän vastasi buurien sissisotaa vastaan käytetyistä strategioista, kuten siviilien säilytykseen käyttöön otetuista lähes ensimmäisistä keskitysleireistä. Hänen raa'at otteensa siviiliväestöä kohtaan saivat monet poliitikot arvostelemaan häntä. Palattuaan Britanniaan 1902 hän sai varakreivin aatelisarvon 1902. Buurisodan jälkeen Kitchener toimi vuosina 1902–1911 armeijan komentajana Intiassa ja 1911–1914 prokonsulina Egyptissä ja hänestä tehtiin jaarli 1914.
Ensimmäisen maailmansodan sytyttyä Kitchener nimitettiin 5. elokuuta 1914 sotaministeriksi. Hän oli ensimmäinen virassa ollut sotilas. Kitchener sai tehtäväkseen värvätä mahdollisimman paljon väkeä, ja värväyksessä käytettiin Kitchenerin kuvalla varustettua julistetta. Sodan kahtena ensimmäisenä vuonna värväytyi vapaaehtoisesti yli kolme miljoonaa miestä. Kitchener esitti, että brittien kannattaisi keskittää voimansa länsirintamalle, mutta suostui Winston Churchillin painostuksesta tukemaan Gallipolin operaatiota helmikuussa 1915. Gallipolin katastrofi horjutti Kitchenerin mainetta strategina. Kitchener hukkui kesäkuussa 1916 matkalla Venäjälle häntä kuljettaneen HMS "Hampshiren" törmättyä saksalaisten miinaan Orkneylla.


title: Ålandscupen

text: Ålandscupen () oli Ahvenanmaalla pelattava miesten jalkapallocup. Sitä pelattiin vuodesta 1943 lähtien eli huomattavasti pidempään kuin Suomen cupia. Kilpailua hallitsi IFK Mariehamn, joka voitti cupin 44 kertaa. Se on saavuttanut myös viisi kaksoisvoittoa. Viimeksi se voitti cupin vuonna 2012 kukistettuaan Wiklöf Holding Arenalla pelatussa loppuottelussa IFFK:n maalein 3–1. Sarjaa ei ole pelattu vuoden 2012 jälkeen. Sen sijaan Ahvenanmaalla pelataan edelleen Ahvenanmaan mestaruuskilpailuissa.


title: Churchilljoki (Hudsoninlahti)

text: Churchilljoki (, ) on Hudsoninlahteen laskeva joki Saskatchewanin ja Manitoban provinssien pohjoisosissa Kanadassa. Joen pituus sen alkulähteiltä Hudsoninlahdelle on 1 609 kilometriä.


title: Churchilljoki (Hudsoninlahti)

text: Joen alkulähteet ovat keskisen Kanadan itäosissa sijaitsevat Beaver Lake, Beaver River, Sand River, Cold Lake sekä Winefred River, jotka laskevat vetensä Saskatchewanin Churchilljärveen. Joki virtaa Churchilljärvestä kohti itää muodostaen useita järvialtaita, ennen kuin laskee pieneen Hudsoninlahden sivulahteen, Button Bayhin Churchillin kaupungin luona.


title: Churchilljoki (Hudsoninlahti)

text: Joki on myös suosittu melontakohde.


title: Punavalkku

text: Punavalkku ("Cephalanthera rubra") on lähinnä Euroopassa tavattava komeakukkainen kämmekkälaji. Suomessa laji on erittäin harvinainen ja rauhoitettu.


title: Punavalkku

text: Punavalkku kasvattaa 20–50 senttimetriä pitkän, yläosastaan karvaisen varren. Varressa on vuoroittain 4–6 kapeanpuikeaa tai suikeaa lehteä, jotka ovat 8–10 cm pitkiä. Kukinto on harsu tähkä, jossa on 3–15 isoa kukkaa. Kukkien tukilehdet ovat sikiäintä pitempiä. Kukat ovat vaaleanpunaisia ja kannuksettomia, suippo huuli on valkoisehko, keltajuovainen ja punalaitainen. Sikiäin on tiheäkarvainen. Laji kukkii heinäkuussa.


title: Punavalkku

text: Tärkein osa punavalkusta sijaitsee maan alla. Laji elää symbioosissa sienen kanssa. Sienijuuren kanssa läheisen suhteen muodostava maavarsi kasvattaa pitkiä juuria, mutta maanpäällisiä versoja ei nouse esiin läheskään joka vuosi.


title: Punavalkku

text: Maanpäällisen verson lehdet ovat tummanvihreitä, lyhyitä verrattuna toiseen valkkuun, miekkavalkkuun. Kukkia on tätä toista lajia vähemmän, ja ne ovat väriltään purppuraisia. Kukinnan jälkeen kasvi on lehtien lisäksi helppo erottaa miekkavalkusta myös sen perusteella, että miekkavalkusta poiketen punavalkun kukat kasvavat selvän suojuslehden tyveltä: miekkavalkulla kukinnon suojuslehdet ovat hyvin vaatimattomat.


title: Punavalkku

text: Punavalkun pölytys perustuu huijaukseen. Sen uskotaan käyttävän kellokasvien, erityisesti kurjenkellon ("Campanula persicifolia") pölyttäjinä toimivia suokkomehiläisiä (mm. "Chelostoma fuliginosum" ja "C. campanularum") hyödykseen. Kasvin kukissa ei ole mettä, joten pölyttäjät jäävät palkitsematta. Ainakaan Suomessa pölytystulos ei ole hyvä.


title: Punavalkku

text: Punavalkkua tavataan pääasiassa Keski- ja Etelä-Euroopassa ja Kaukasuksella. Pienempiä esiintymiä tavataan lähes koko Euroopassa pohjoisimpia osia lukuun ottamatta, Lähi-idästä ja Pohjois-Afrikan länsiosista. Suomessa punavalkun harvat ja pienet esiintymät ovat keskittyneet Lohjan ja Kiskon seuduille. Laji lienee levinnyt Suomeen jo jääkauden jälkeisellä lämpökaudella.


title: Punavalkku

text: Suomessa punavalkku kasvaa valoisissa kangasmetsissä ja lehdoissa. Laji suosii kalkkimaita ja etelärinteitä. Lajin taantumiseen Suomessa on ilmeisesti syynä avohakkuut, kasvupaikkojen kuusettuminen sekä kesämökkirakentaminen. Lajin yleisyyttä on kuitenkin vaikea arvioida punavalkun hyvin epäsäännöllisen kukinnan takia.


title: Ua

text: Ua tarkoittaa seuraavia:Ua on seuraavan henkilön nimi:


title: Suoneidonvaippa

text: Suoneidonvaippa ("Epipactis palustris", myös "Helleborine palustris") on Euroopassa ja Aasiassa laajalti tavattava kämmekkäkasvilaji. Suomessa laji on harvinaistunut ja luokiteltu vaarantuneeksi. Se on rauhoitettu ja luonnonsuojeluasetuksessa erityisesti suojeltava laji. Koko levinneisyysalue huomioon ottaen se on kuitenkin luokiteltu elinvoimaiseksi.


title: Suoneidonvaippa

text: Suoneidonvaipalla on laajalle levittyvä, runsashaarainen ja vaakasuora maavarsisto, jonka avulla se voi muodostaa monikymmenvartisia klooneja. Varren vihreät lehdet ovat suvun Suomessa kasvavista lajeista pisimmät ja kapeimmat. Ne kasvavat 6–12 cm pitkiksi ja ovat puikeita–kapeansuikeita ja ehytlaitaisia. Varsi on 15–50 senttimetrin korkuinen, ja sen latvassa on 3–15-kukkainen kukinto. Kukkien ulkopinta vaihtelee vihertävästä rusehtavaan. Kukan labellum eli huuli on kermanvalkoinen, ja siinä on punaista kirjailua. Huulen valkea kurouma on laaja ja siten hyvin erottuva. Suoneidonvaippa kukkii heinä-elokuussa.


title: Suoneidonvaippa

text: Lukuisat eri hyönteislajit käyvät suoneidonvaipan kukissa. Tärkeimmiksi pölyttäjiksi on havaittu muurariampiaisten koiraat. Suoneidonvaipan kukkien kaksiosaisen huulen kärkiosa liikkuu kosketettaessa, ja sen on uskottu auttavan pölyttäjän asennon muuttamisessa niin, että siitepölymyhkyt tarttuvat sen päähän.


title: Suoneidonvaippa

text: Suoneidonvaippaa tavataan laajalti Euroopassa, läntisessä sekä pohjoisessa Aasiassa sekä Pohjois-Afrikasta. Suomessa kasvi on pääasiassa Etelä-Suomen laji, mutta pohjoisimmat kasvupaikat ovat Etelä-Lapissa. Ahvenanmaalla, erityisesti Eckerössä, lajilla on vielä useita kasvupaikkoja, mutta muualla niitä tunnetaan vain noin kaksikymmentä. Suoneidonvaippa on Suomessa levinneisyytensä pohjoisrajalla.


title: Suoneidonvaippa

text: Laji on lettojen kasvi, ja se on menettänyt lukuisia esiintymiä soiden ojituksen vuoksi. Lajia tavataan joskus myös kalkkipitoisilla merenrantaniityillä. Tehokkaan siementuotantonsa ansiosta suoneidonvaippa ilmestyy joskus ihmisen muovaamaan ympäristöön, kuten teiden varsille, vanhoihin kalkkilouhoksiin ja jätemaille. Kasvia pidetään Suomessa erityisen vaateliaana varsinkin kalkin määrän suhteen. Se on meillä kalkinvaatija.


title: Ub

text: Ub tarkoittaa seuraavia asioita:


title: HTV

text: HTV tai htv voi tarkoittaa:


title: Bengt Johansson

text: Bengt Viktor Johansson (2. lokakuuta 1914 Helsinki – 22. kesäkuuta 1989 Ruovesi) oli suomalainen säveltäjä.


title: Bengt Johansson

text: Johansson opiskeli sellonsoittoa 1930-luvun alussa Yrjö Selinin johdolla. Hän pääsi sodan jälkeen opiskelemaan sävellystä Sibelius-Akatemiaan, jossa hänen opettajiaan olivat Leevi Madetoja, Selim Palmgren ja Sulho Ranta. Hän sai vuonna 1947 diplomit sellonsoitosta ja sävellyksestä sekä suoritti kapellimestaritutkinnon.


title: Bengt Johansson

text: Aluksi Johansson joutui työskentelemään ravintolamuusikkona. Vuosina 1952–1975 hän toimi Yleisradion ääniteknikkona ja opetti Sibelius-Akatemiassa vuodesta 1956. Häntä pidettiin Suomessa vuosia klassisen musiikin äänityksen asiantutijana.


title: Bengt Johansson

text: Työnsä rinnalla Johansson myös sävelsi. Varhaistuotannossa näkyy romanttisten ihanteiden ja Jean Sibeliuksen vaikutus. Varhaisista teoksista vodaan mainita pianokonsertto (1951) ja "Tema con sette variazioni in modo antico per violoncello ed orchestra" (1954). Vuonna 1952 Johansson piti sävellyskonsertin Helsingissä.


title: Bengt Johansson

text: Johansson sävelsi 1950-luvun loppuun pääasiassa soitinmusiikkia ja sävelsi ensimmäisenä Suomessa elektronista nauhamusiikkia ("Three Electronic Etudes", 1960) mutta jätti sen ja alkoi 1960-luvulla kiinnostua yhä enemmän kuorolle kirjoittamisesta. Hänen pääteoksiinsa kuuluu "The Tomb at Akr Çaar" baritonille ja sekakuorolle vuodelta 1964; teksti on Ezra Poundin. Muita merkittäviä kuoroteoksia ovat "Stabat mater" (1950), "Missa sacra" (1960), "Triptych" (1965) ja "Requiem" (1965).


title: Bengt Johansson

text: Vuonna 1975 valmistui kolminäytöksinen ooppera, Olavinlinnan 500-vuotisjuhlia varten sävelletty "Linna", joka on edelleen esittämättä. "Linnan" jälkeen säveltäjä kirjoitti enää pienimuotoisempia teoksia.


title: Bengt Johansson

text: Johansson kuului vapaamuurareihin. Johanssonin puoliso oli Liisa o.s. Rahola vuodesta 1944.


title: Vikatikki

text: Vikatikki (alkup. "Green Wing") on brittiläinen sairaalaan sijoittuva komediasarja. Kotimaassaan sitä esitti Channel 4 ja Suomessa Yle TV1. Vikatikki tunnetaan varsinkin kierosta huumorista ja erikoisista hahmoista, ovathan sen tekijät pitkälle samat kuin "Ponille kyytiä" -sarjassa. Erikoista sarjassa on myös sen jaksojen pituus, joka on noin kaksi kertaa enemmän kuin tyypillisessä tilannekomediassa.


title: Vikatikki

text: Britanniassa sarjaa esitettiin kahden tuotantokauden ajan 17 jaksoa 3. syyskuuta 2004 - 19. toukokuuta 2006. Sarjan päätti 90-minuuttinen pitkä erikoisjakso, joka esitettiin Britanniassa 4. tammikuuta 2007.


title: Vikatikki

text: Sarja sijoittuu fiktiiviseen East Hamptonin sairaalaan. Potilaita sarjassa ei juurikaan nähdä, vaan juonessa keskitytään pääasiassa päähenkilöiden ihmissuhdeongelmiin. Sarjan alussa sairaalaan saapuu uusi lääkäri Caroline Todd, joka alkaa tutustua sairaalan paikoin absurdiinkin henkilökuntaan. Carolinen läheisimmät työtoverit ovat itseriittoinen puoliksi sveitsiläinen anestesiologi Guillaume "Guy" Secretan sekä rento kirurgi "Mac" Macartney. Lääkäreistä Caroline tutustuu myös Guyn jatkuvasti kiusaamaan kilttiin apulaislääkäriin Martin Deariin ja lastenlääkäri Angela Hunteriin.


title: Vikatikki

text: Sairaalan toimistopuolella toimii puolestaan erittäin eksentrinen henkilöstön yhteyshenkilö Sue White, joka on pakkomielteisesti rakastunut Maciin. Sairaalan henkilöstöosaston 48-vuotias päällikkö Joanna Clore taas katkeroitunut iästään. Joannalla on myrskyisä suhde radiologi Alan Stahamin kanssa, joka ei nihkeän ja pedanttisen luonteensa vuoksi ole muuten kovin suosittu henkilökunnan keskuudessa. Etenkin Alanin koulutuksessa oleva apulaislääkäri Boyce pyrkii jatkuvasti ärsyttämään häntä erilaisilla käytännön piloilla. Joannan lähimmät alaiset henkilöstöosastolla ovat Rachel, Karen, Kim ja Harriet, jotka lähinnä yrittävät vältellä töiden tekemistä.


title: Ug

text: Ug tarkoittaa seuraavia:


title: Uk

text: Uk tarkoittaa seuraavia:


title: Luhtakämmekkä

text: Luhtakämmekkä ("Dactylorhiza sphagnicola") on kämmekkäkasvilaji liuskakämmeköiden ("Dactylorhiza") suvussa. Laji kuuluu huonosti tunnettuun ryhmään. Luhtakämmekän ensisijaisin kasvualue on Keski-Euroopassa, missä se on harvinainen.


title: Luhtakämmekkä

text: Luhtakämmekkä kasvaa 20–50 senttimetriä korkeaksi. Lehtiä on 3–7 kappaletta, ne ovat kapeat, kouruiset, kokonaan vihreät ja pystykasvuiset. Luhtakämmekän kukinto on lyhyt tähkä, jossa on 20–40 kukkaa. Väriltään kukat ovat vaalean purppuranpunaiset tai tummanvioletit ja niiden huuli on 1–1,3 cm leveä.


title: Luhtakämmekkä

text: Suomessa luhtakämmekkä kasvaa melko karujen soiden luhtapaikoilla. Sen levinneisyys on huonosti tunnettu. Luhtakämmekkää on löydetty yksittäisistä paikoista Pohjois-Karjalasta, Keski-Suomesta ja Keski-Lapista. Mahdollisesti se kasvaa myös Uudellamaalla ja Ahvenanmaalla. Suomen uhanalaisuusluokituksessa luhtakämmekkä on puutteellisesti tunnettu laji (DD).


title: Ul

text: Ul tarkoittaa seuraavia:


title: Ul

text: Aihepiiriin liittyy myös seuraava:


title: Um

text: Um voi tarkoittaa ainakin seuraavia asioita:


title: Ut

text: Ut tarkoittaa seuraavia:Ut on seuraavan henkilön nimi:


title: Uz

text: Uz tarkoittaa seuraavia:Uz on seuraavan henkilön nimi:


title: Fedayeen Saddam

text: Fedayeen Saddam () oli Saddam Husseinin ajan Irakin puolisotilaallinen järjestö.


title: Fedayeen Saddam

text: Sen perusti vuonna 1995 ensimmäistä Persianlahden sotaa seuranneen kauppasaarron aikana Uday Hussein ja sitä koulutti kenraali Muzahim Sa'b Hassan. Siihen kuului noin 20 000 – 40 000 jäsentä, jotka olivat pääasiassa huonosti koulutettuja ja ilman raskaita aseita. Nimensä se sai jo 1950-luvulta lähtien Israelia vastaan taistelleilta palestiinalaisilta Fedayeen-taistelijoilta. Nimi tarkoittaa itsensä uhraamaan valmistautunutta.


title: Fedayeen Saddam

text: Fedayeen Saddam oli pääasiassa turvallisuusjärjestö, joka katkoi kielet presidenttiä arvostelleilta ja katkoi päät prostituutiosta syytetyiltä naisia. Monet sen jäsenet oli värvätty kaikista köyhimmiltä alueilta. Uday käytti joukkoa omiin tarkoituksiinsa, mm. salakuljetukseen, mutta hän menetti sen komennon 1996 siirrettyään sille luvattomasti aseita tasavaltalaiskaartilta.


title: Fedayeen Saddam

text: Vuoden 2003 Yhdysvaltain invaasion jälkeen, kun armeija ja tasavaltalaiskaarti romahtivat, juuri Fedayeen johti vastarintaa rintaman taakse jääneillä alueilla huoltokuljetuksia vastaan. Monet käyttivät siviilivaatteita. Virallisesti Fedayeen lakkasi olemasta Bagdadin valtauksen jälkeen tai viimeistään Saddamin vangitsemisen jälkeen, mutta sen jäsenten asema Irakin vastarinnassa on epäselvä.


title: Aino Kuusinen

text: Aino Kuusinen (ent. Sarola, o.s. Turtiainen, ; ) oli suomalainen kommunisti, joka työskenteli Kominternin palveluksessa ympäri maailmaa 1930-luvulla, joutui sittemmin vuosiksi gulagiin ja vapauduttuaan pakeni länteen. Aino Kuusinen oli Otto Wille Kuusisen toinen vaimo.


title: Aino Kuusinen

text: Aino Kuusinen oli koulutukseltaan sairaanhoitaja. Hän kävi neljä vuotta kestäneen oppijakson Helsingin kirurgisen sairaalan sairaanhoitajaopistossa. Valmistuttuaan Kuusinen meni 9. heinäkuuta 1909 naimisiin rautatiehallituksessa insinöörinä toimineen Leo Sarolan kanssa.


title: Aino Kuusinen

text: Aino Kuusinen tapasi Otto Wille Kuusisen ensimmäisen kerran syksyllä 1919 Helsingin Tapanilassa, jossa hän silloin miehensä kanssa asui. Kuusinen oli tuolloin salaa Suomessa ja hänen ystävänsä majoittivat hänet muutamaksi yöksi Leo ja Aino Sarolan luokse. Kuusinen poistui Suomesta kevättalvella 1920 Ruotsiin, missä asui jonkin aikaa ja josta hän alkoi lähetellä kirjeitä Ainolle.


title: Aino Kuusinen

text: Kuusinen muutti vuonna 1922 Neuvostoliittoon, jossa hän työskenteli Kominternin eri tehtävissä, kunnes siirtyi sotilastiedustelu GRU:n palvelukseen. Vuosina 1930–1933 salanimeä toveri Morton käyttänyt Kuusinen oleskeli Kominternin valtuutettuna Yhdysvalloissa.


title: Aino Kuusinen

text: Yhdysvalloista Aino Kuusinen siirtyi Japaniin, jossa hän muun muassa tutustui saksalaisen "Frankfurter Zeitungin" kirjeenvaihtajaan, myöhemmin vakoilusta Neuvostoliiton hyväksi teloitettuun Richard Sorgeen. Japanista Kuusinen kutsuttiin Moskovaan, jossa hänet vangittiin uudenvuodenpäivänä 1938. Josif Stalinin kuoltua Aino Kuusinen vapautettiin vuonna 1955 ja hänelle langetetut tuomiot mitätöitiin. Seuraavat vuodet hän vietti Moskovassa syvästi katkeroituneena entiseen aviomieheensä Otto Wille Kuusiseen, joka ei ollut tehnyt mitään hänen vapauttamisekseen. Vuonna 1965 Aino Kuusinen matkusti Suomeen ja täältä edelleen Italiaan, jossa hän kirjoitti muistelmansa määräten ne julkaistavaksi vasta kuolemansa jälkeen.


title: Aino Kuusinen

text: Läntisessä maailmassa herätti suurta huomiota, että Aino Kuusinen oli ensimmäinen korkea-arvoisen neuvostojohtajan länteen loikannut lähiomainen. Seuraava vastaavanlainen tapaus oli Stalinin tyttären Svetlana Allilujevan loikkaus Intian kautta Yhdysvaltoihin keväällä 1967.


title: Hw

text: Hw tarkoittaa seuraavia:


title: Lockheed L-2000

text: Lockheed L-2000 oli Lockheed Corporationin suunnitelma Yhdysvaltain ensimmäisen ylisoonisen matkustajalentokoneen rakentamiseksi.


title: Lockheed L-2000

text: Kone ei koskaan päässyt piirustuspöytää pidemmälle, mutta koneelle suunniteltiin deltasiipistä rakennetta yhtiön hieman aiemmin aloittaman SR-71 Blackbird-projektin pohjalta. L-2000-sarjaan suunniteltiin 170 - 273-paikkaisia versioita.


title: Lockheed L-2000

text: Yhdysvaltain valtion rahoittaman kilpailun voitti lopulta Boeing 2707. Lockheedin hävittyä kilpailun valtionrahoituksesta, yhtiö vetäytyi ylisoonisten lentokoneiden markkinoilta, kuten teki myöhemmin myös kilpailun voittanut Boeing. L-2000 olisi ollut Boeing 2707-koneeseen verrattuna hieman yksinkertaisempi ja vähemmän riskialtis, toisaalta B 2707 olisi ollut suorituskykyisempi ja hiljaisempi.